ⴰⵃⵡⴰⵛ ⵏ ⵜⴰⵙⴽⵉⵡⵉⵏ

ⵜⴰⵙⴽⵉⵡⵉⵏ, ⴰⵏⴰⵡ ⵏ ⵓⵃⵡⴰⵛ ⴰⵎⴰⵣⵉⵖ, ⵙⵓⵍ ⵉⴷⴷⵔⵏ ⴳ ⴳⵔ ⵓⵔⴰⵔⵏ ⵏ ⵎⵉⴷⴷⵏ ⵉⵍⵉ ⵙⵓⵍ ⴳ ⵉⴼⴼⵓⴳⵍⵓⵜⵏ ⵏ ⵉⵎⴰⵣⵉⵖⵏ ⵉⵣⴷⵖⵏ ⴳ ⵉⵥⵥⵍⵎⴹ ⵏ ⵓⴷⵔⴰⵔ ⵏ ⴷⵔⵏ, ⵎⵇⵇⴰⵔ ⵉⵜⵜⵉⴷⵔⴰⵙ ⵓⵃⵡⴰⵛ ⴰⴷ ⴰⵔ ⵉⵜⵜⵎⵜⴰⵜ ⵖ ⵜⵎⵢⵓⵔⵉⵏ ⵏⵏⵙⵏ. ⵉⴳⴰ ⵓⵃⵡⴰⵛ ⴰⴷ ⵏ ⵜⵙⴽⵉⵡⵉⵏ ⴰⵢⴷⴰ ⴷ ⴼⵍⵏ ⵉⵎⵣⵡⵓⵔⴰ ⵉⵎⴰⵣⵉⵖⵏ ⵉ ⵜⵓⵙⵙⵏⴰ ⵏ ⵓⴼⴳⴰⵏ. ⵜⵉⵍⵉ ⴷⴰⵔⵙ ⵜⴰⵎⴰⵜⴰⵔⵜ ⵉⴳⴳⵓⵜⵏ ⵖ ⵉⵙⴽⴽⵉⵏⵏ ⵏ ⵜⵓⵙⵙⵏⴰ ⵜⴰⵎⴰⵣⵉⵖⵜ, ⵉⴼⴽ ⵡⴰⵏⴰⵡ ⴰⴷ ⵏ ⵓⵃⵡⴰⵛ ⵜⵓⴳⴳⴰ ⵅⴼ ⴽⵉⴳⴰⵏ  ⵏ ⵉⵎⵙⴰⵔⵏ ⵉⵣⵔⵉⵏ ⴳ ⵓⵎⵣⵔⵓⵢ ⵉⵣⴷⵉⵏ ⴷ ⵉⵎⵏⵖⵉ. ⴰⵃⵡⴰⵛ ⵏ ⵜⴰⵙⴽⵉⵡⵉⵏ ⵉⵍⴰ ⴰⴷⴷⵓⵔ ⴰⴽⵙⵡⴰⵜ ⴳ ⵜⵓⵙⵙⵏⴰ ⴷ ⴼⵍⵏ ⵎⵉⴷⴷⵏ ⵏ ⵣⵉⴽ, ⵉⴳ ⵜⴰⵏⴷⵔⴰ ⵏ ⵉⵎⴰⵏ ⵏⵏⵙⵏ ⴳ ⵜⵉⵣⵉ ⵏ ⵉⵎⵏⵖⴰⵏ ⵏⵏⵙⵏ, ⵉⴳ ⴰⵡⴷ ⵜⴰⵖⵍⴰⵖⴰⵍⵜ ⵏⵏⵙⵏ ⴷ ⵉⴽⴽⴰⵏ ⵣⵉⴽⴽ ⵏ ⵜⴰⵙⵓⵜⵉⵏ. ⵉⵃⵡⴰⵛ ⵏ ⵜⴰⵙⴽⵉⵡⵉⵏ ⵜⴳⴰ ⵜ ⵖⵉⵍⴰⴷ ⵓⵏⵙⵛⵓ ⵖ ⵓⵖⴰⵡⴰⵙ ⵏⵏⵙ ⵉⵥⵍⵉⵏ ⵙ ⵡⴰⵢⴷⴰ ⴷ ⴼⵍⵏ ⵉⵎⵣⵡⵓⵔⴰ ⵖ ⵜⵓⵙⵙⵏⴰ ⵏ ⵓⴼⴳⴰⵏ, ⴷ ⵍⵍⵉⵖ ⵉⵔⴰ ⵓⵃⵡⴰⵛ ⴰⴷ ⴰⵃⵟⵟⵓ ⵉⴳⴳⵓⵜⵏ ⵃⵎⴰ ⴰ ⵉⵖⴰⵎⴰ ⵖ ⵜⵎⵢⵓⵔⵜ ⵏ ⵓⴼⴳⴰⵏ ⴰⵎⴰⵣⵉⵖ ⴰⴷ ⵓⵔ ⵉⵎⵎⵜ.

ⴰⵃⵡⴰⵛ ⵏ ⵜⴰⵙⴽⵉⵡⵉⵏ ⴰⵔⴰⵖ ⵉⵙⵙⴽⵜⴰⵢ ⴰⵎⵣⵔⵓⵢ ⵏⵏⵖ ⴷ ⵉⵎⵏⵖⴰⵏ ⵉⵣⵔⵉⵏ ⵖ ⵜⵎⵏⴰⴹⵜ ⴰⵏⵏ ⵖ ⵉⵍⵍⴰ ⵡⴰⵏⴰⵡ ⴰⴷ ⵏ ⵓⵃⵡⴰⵛ, ⴷ ⵉⵎⵓⵙⵙⵓⵜⵏ ⵏ ⵜⵓⵏⵏⵓⵏⵜ ⵍⵍⵉ ⴳⵉⵙ ⵉⵍⵍⴰⵏ, ⵍⵍⵉ ⴰⵖ ⵉⵙⵙⴽⵜⴰⵢⵏ ⵜⵉⴷⴷⴰⵙ ⴷ ⵜⵓⵔⵔⴳⵣⴰ ⵏ ⵉⵔⴳⴰⵣⵏ ⵖ ⵉⵎⵏⵖⵉ, ⵉⴳ ⵓⵃⵡⴰⵛ ⵏ ⵜⴰⵙⴽⵉⵡⵉⵏ ⵜⵓⵍⵍⵉⵙⵜ ⵜⵜ ⴰⵍⵍⵙⵏ ⵎⵉⴷⴷⵏ ⴼ ⵉⵎⵏⵖⵉ ⵍⵍⵉ ⵉⵣⵔⵉⵏ. ⴰⵔ ⵙⵙⴼⴰⵍⵏ ⵉⵎⵓⵙⵙⵓⵜⵏ ⵏ ⵓⵃⵡⴰⵛ ⵏ ⵜⴰⵙⴽⵉⵡⵉⵏ  ⵙ ⵜⴰⵖⴹⴼⵜ ⴷ ⵜⵉⴳⴳⵯⵙ ⵃⵎⴰ ⴰⴷ ⴽⵛⵎⵏ ⵉ ⵉⵎⵏⵖⵉ (ⵉⵊⵖⴰⵢⵎ), ⴷ ⵉⵖ ⵏⵏ ⵓⴽⵉⵏ ⴼ ⵓⴼⵏⴰ (ⴰⵙⴽⴽⵓⵔ - ⴱⵓⵜⵙⴽⴰ - ⵃⵔⵔⴽ ⵓⵛⵛⵏ), ⴷ ⵉⵖ ⵓⴽⵉⵏ ⵉⵡⵓⵜⵜⴰ ⴷ ⵉⴹⵕⵕⴰⵙⵏ, ⴷ ⵉⵖ ⴳⴰⵏ ⵉⵎⵏⴰⵢⵏ (ⴰⵀⵢⵢⴰⴹ - ⵍⵎⵉⵣⴰⵏ - ⴱⵊⵊⵔ ⴰⴼⵓⵍⵍⵓⵙ), ⵉⵖ ⴰ ⵜⵜⵍⵍⵉⵏ ⵙ ⵜⵎⴰⵜⴰⵔⵜ ⵉⴼⵍ ⵓⴼⵏⴰ ⵖ ⴹⴰⵕⴰⵜ ⵏⵏⵙ, ⴰⵔ ⵙⵉⵙ ⵜⵜⵍⵍⵉⵏ ( ⴼⵜⵜⵛ ⴰⴽⴰⵍ), ⴷ ⵉⵖ ⵔⵡⵍⵏ ⵏⵉⵖ ⵉⵖ ⵔⴽⵯⵙⵏ (ⴰⵎⴽⵍⴱ - ⵀⵔⴷ), ⴷ ⵉⵖ ⵔⵏⴰⵏ ⵉⵎⵏⵖⵉ ⵉⵎⵎⵜ ⵓⴼⵏⴰ ( ⵓⴼⵓⵖ - ⴰⵙⵙⵓⵙⵙ). ⵉⵎⵓⵙⵙⵓⵜⵏ ⴰⴷ ⵎⵓⵏⵏ ⴷ ⵓⵣⴷⵓⵇⵇⵕ ⵏ ⵡⴰⵡⴳⴰⵍⵏ, ⴷ ⵓⵙⵉⵏⵚⴳ ⵏ ⵜⴳⵯⵎⴰⵎⵜ, ⴷ ⵓⵥⴰⵡⴰⵏ ⵏ ⵡⴰⵍⵍⵓⵏ. ⴰⵔ ⵜⵜⵃⵡⴰⵛⵏ ⵉⵎⵓⵔⴰⵔ ⴰⵃⵡⴰⵛ ⴰⴷ ⵖ ⵢⴰⵜ ⵜⵙⵓⵜⵍⵜ ⵉⵇⵇⵏⵏ, ⴰⵛⴽⵓ ⵉⵎⵓⵔⴰⵔ ⴳⴰⵏ ⵣⵓⵏ ⴷ ⵉⵎⵏⴰⵢⵏ ⵍⵍⵉ ⵉⵜⵜ ⵇⵇⵍⵏ ⵙ ⵓⴼⵏⴰ ⴰⴷ ⵜ ⴳⵍⵉⵏ, ⵜⴳ ⵜⵙⵓⵜⵍⵜ ⴰⴷ ⵜⴰⵎⴰⵜⴰⵔⵜ ⵏ  ⵜⵡⵉⵣⵉ ⴷ ⵜⴰⵎⵓⵏⵜ ⵏ ⵜⵇⴱⵉⵍⵉⵏ  ⴳ ⵓⵙⵙⴰⵏ ⵏ ⵉⵎⵏⵖⵉ, ⴽⵓ ⵢⴰⵏ ⵣⵖ ⵜⵔⴰⴱⴱⵓⵜ ⴰⵏⵏ ⴰⵔ ⵉⵜⵜⴱⴷⴷⴰⴷ ⵖ ⵓⴷⵖⴰⵔ ⵏⵏⵙ, ⵉⵃⵓⵡⵛ ⵉⵥⵕ ⵓⵍⴰ ⵉⵎⴷⴷⵓⴽⴽⵯⴰⵍ ⵏⵏⵙ ⵍⵍⵉ ⴷⵉⵙ ⵉⵜⵜⵃⵡⴰⵛⵏ ⵖ ⵓⵙⴰⵢⵙ.

ⵉⵜⵜⵢⴰⵡⵙⵙⴰⵏ ⵓⴼⴳⴰⵏ ⴰⵎⴰⵣⵉⵖ ⵙ ⵜⴰⵢⵔⵉ ⵏⵏⵙ ⵉ ⵜⵥⵓⵕⵉ ⴷ ⵓⴼⵓⵍⴽⵉ ⴷ ⵜⴰⵢⵔⵉ ⵜⴰⵙⵓⵜⵉⵏ ⴼ ⵜⴰⵙⵓⵜⵉⵏ ⴰⵢⴰⴷ, ⵜⴳ ⵜⵣⴷⵓⴳⵉ ⴷ ⵉⴳⴰⵎⵉⵡⵏ ⴰⵖⴱⴰⵍⵓ ⵏ ⵉⵙⵡⵉⵏⴳⵎ ⵏⵏⵙ ⵍⵍⵉ ⵙ ⵉⵥⴹⴰ ⵉⴼⴰⵍⴰⵏ ⵣⵡⴰⵔⵏ ⵏ ⵜⵉⴼⵔⴰⵙ ⵏ ⵜⵓⵙⵙⵏⴰ ⵏⵏⵙ ⴷ ⵜⵎⴰⴳⵉⵜ ⵏⵏⵙ ⵜⴰⵎⴰⵣⵉⵖⵜ. ⵉⵥⵍⵉ ⵓⴼⴳⴰⵏ ⴰⵎⴰⵣⵉⵖ ⴰⵥⴰⵡⴰⵏ ⵏⵏⵙ ⵖ ⵜⵍⵍⴰ ⵜⵖⵍⴰⵖⴰⵍⵜ ⵏ ⵉⵙⴰⴼⴼⵏ ⵏ ⵜⴰⵢⵔⵉ ⴷ ⵓⵏⴰⵔⵓⵣ ⴷ ⵜⵉⴷⴷⴰⵙ ⴰⵡⴷ  ⵜⵓⵎⵔⵜ. ⵉⴼⴽ ⴰⵙ ⵎⴰⵢⴰⵏ ⵜⵓⴷⵔⵜ ⵉⴱⵓⵖⵍⴰⵏ ⵙ ⵉⵙⵢⴰⴼⴰⵜⵏ ⵏ ⵡⴰⴼⵓⵍⴽⵉ ⴷ ⵉⵎⴰⵏ ⵉⵖⵓⵙⵏ ⵏ ⵜⴼⴳⴰⵏⵉⵜ, ⵉⴼⵔⴽ ⴰⵡⴷ ⵙ ⵡⴰⵜⵉⴳ ⵏ ⵜⵉⵔⵍⵍⵉ ⵢⴰⵜⵜⵓⵢⵏ, ⵉⴼⴽ ⴰⵙ ⴰⴷⵖⴰⵔ ⵏⵏⵙ ⴳ ⵓⵙⴳⴷ ⴰⵡⴷ ⵜⴰⵙⵔⵜⵉⵜ, ⴷ ⵜⴷⴰⵎⵙⴰ, ⵜⵉⵍⵉ ⴰⵡⴷ ⵖ ⵓⵥⴰⵡⴰⵏ ⵏⵏⵙ ⴷ ⵜⵓⵙⵙⵏⴰ ⴷ ⵜⵙⴽⵍⴰ ⵏⵏⵙ ⴰⴽⴽⵯ.

ⵣⵖ ⵜⵎⴰⴳⵉⵜ ⵏ ⵜⵉⵔⵍⵍⵉ ⴰⴷ ⵣⵖ ⵉⵍⴰⵍ ⵓⵏⴰⵥⵓⵕ ⴰⵎⴰⵣⵉⵖ, ⵍⵍⵉ ⵢⵓⵔⵎⵏ ⴽⵉⴳⴰⵏ ⵏ ⵉⵣⵣⵯⴳⴰⵔ ⵏ ⵉⵙⴰⴼⴼⵏ ⵏ ⵜⵓⴷⵔⵜ ⵙ ⵎⴰ ⵜⵍⴰ ⵏ ⵉⴽⵯⵍⴰⵏ. ⵜⴳ ⴷⴰⵔⵙ ⵜⵓⴷⵔⵜ ⵜⴰⵎⴰⵣⵉⵖⵜ ⵜⴰⵎⴳⴷⵓⴷⵜ ⵉⴼⵔⵉ ⵖ ⴰⴷ ⵉⵜⵜ ⴰⴳⵯⵎ ⵉ ⵜⵥⵓⵕⵉ ⵏⵏⵙ…ⵉⴳ ⵓⵏⴰⵥⵓⵕ ⴳ ⵜⴼⴼⵓⴳⵍⵉⵡⵉⵏ ⴷ ⵜⵎⵖⵔⵉⵡⵉⵏ ⴷ ⵜⴼⴰⵙⴽⵉⵡⵉⵏ, ⵜⵉⵙⵙⵉⵜ ⵏ ⵜⵓⴷⵔⵜ ⵏ ⵎⵉⴷⴷⵏ, ⵉⵙⵓⵍⴼ ⵜⴰⵙⵔⵜⵉⵜ ⴷ ⵜⵙⴽⵍⴰ ⴷ ⵜⴷⴰⵎⵙⴰ ⴷ ⵓⵙⴳⴷ ⵙ ⵜⵥⵓⵕⵉ ⵏⵏⵙ, ⵉⵎⵎⴰⵖ ⴰ ⵉⵎⵍ ⵓⴷⵎ ⵏ ⵜⵎⴰⴳⵉⵜ ⵏⵏⵙ ⵉ ⵓⵎⴰⴹⴰⵍ, ⵜⴰⵎⴰⴳⵉⵜ ⴰⵏⵏ ⵜⴰⵥⴰⵡⴰⵏⵜ, ⵜⴰⵎⴰⴳⵉⵜ ⴰⵏⵏ ⵜⴰⵙⴽⵍⴰⵏⵜ, ⵜⴰⵎⴰⴳⵉⵜ ⴰⵏⵏ ⵉⵥⵍⵉⵏ ⵙ ⵓⴼⴳⴰⵏ ⴰⵎⴰⵣⵉⵖ ⵓⵔ ⵉⵟⵟⴼⵏ ⴰⵏⴰⵡ.

ⵜⴰⵥⵓⵕⵉ ⵏ ⵓⵃⵡⴰⵛ
ⴰⵃⵡⴰⵛ ⵍⵍⵉ ⵉⴳⴰⵏ ⵜⴰⵎⵓⵏⵜ ⵉⴳ ⵜⴰⵔⴰⴱⴱⵓⵜ ⵉⴳ ⴰⵡⴷ ⵓⴷⵎ ⵏ ⵜⵡⵉⵣⵉ ⵢⴰⴹⵏⵉⵏ. ⵉⵙⵎⴰⵏ ⵓⵃⵡⴰⵛ ⵜⴰⵔⴰⴱⴱⵓⵜ ⵏ ⵓⴼⴳⴰⵏ ⴷ ⵓⵎⴰⵔⴳ ⴷ ⵓⵥⴰⵡⴰⵏ, ⵉⵙⵎⴰⵏ ⵙ ⵖⵉⴽⴰⵏ ⵉⵙⵢⴰⴼⴰⵜⵏ ⵏ ⵎⵉⴷⴷⵏ. ⵓⵔ ⵉⵥⵍⵉ ⵓⵃⵡⴰⵛ ⵙ ⵓⵔⴳⴰⵣ ⴰⵡⴷ ⵜⴰⵡⵜⵎⵜ, ⵓⵔ ⵉⴳⵉ ⵡⵉⵏ ⵡⵉⴷ ⵎⵥⵥⵉⵢⵏ ⴰⵡⴷ ⵡⵉⴷ ⵎⵇⵇⵓⵕⵏ ⵉⵙⵎⴰⵏ ⵎⵉⴷⴷⵏ ⴰⴽⴽⵯ, ⴷ ⵓⵔ ⵉⴳⵍⵉ ⵎⵉⴷⴷⵏ ⵙ ⴽⵔⴰ ⵏ ⵓⵟⵟⵓⵏ, ⴰⵃⵡⴰⵛ ⵉⵙⵎⵓⵏ ⵎⵉⴷⴷⵏ ⵣⵖ ⵙⵉⵏ ⴰⵔ ⵉⴼⴹ ⵏ ⵓⴼⴳⴰⵏ ⴷ ⵓⴳⴳⴰⵔ.

ⵜⴰⵡⴰⵍⵜ ⵏ ⵓⵃⵡⴰⵛ ⵜⴳⴰ ⴰⵙⵙⴰⵖ ⵉ ⵎⴰⵕⵕⴰ ⵜⵉⵔⴰⴱⴱⵓⵜⵉⵏ ⵏ ⵓⵥⴰⵡⴰⵏ ⴷ ⵓⵎⴰⵔⴳ ⵍⵍⵉ ⵖⵯⵎⴰⵏⵉⵏ ⵙ ⵜⵎⴰⴳⵉⵜ ⵏ ⵜⵓⵙⵙⵏⴰ ⵜⴰⵎⴰⵣⵉⵖⵜ, ⵣⵓⵏⴷ ⴽⵓⵍⵍⵓ ⵉⵃⵡⴰⵛⵏ ⵏ ⵙⵓⵙ (ⴰⵎⵚⵎⵓⴷⵉ), ⴷ ⵉⵃⵡⴰⵛⵏ ⵏ ⴰⵢⵜ ⵓⵣⴰⵖⴰⵔ ⴷ ⴰⵢⵜ ⵓⴷⵔⴰⵔ, ⵎⴰⵛⵛ ⵓⵔ ⵏⵥⴹⴰⵕ ⴰ ⵏⴳⵍⵉ (ⵍⵓⵏⴰⵙⵜ, ⵜⵉⵎⴷⵢⴰⵣⵉⵏ ⵏ ⵃⵎⴰⴷⴰ, ⵍⵄⵉⵟⴰ, ⵃⵓⵔⴰⵏ, ⵜⴰⵀⵔⴰⵎⵜ, ⵍⵀⵉⵜ, ⵍⵎⵍⵃⵓⵏ, ⵜⴰⴽⵔⵉⵃⵜ, ⵜⴰⴼⵔⵔⴰⵃⵜ ⵏ ⵜⵔⵓⴷⴰⵏⵜ…) ⴳ ⵡⴰⵙⵙⴰⵖ ⵏ ⵓⵃⵡⴰⵛ ⵍⵍⵉⵖ ⴼⵍⵍⴰⵙ ⴷⵡⵔⵏ ⵡⴰⵏⴰⵡⵏ ⴰⴷ ⵏ ⵓⵥⴰⵡⴰⵏ, ⴷ ⵓⵔⵜ ⵙⵓⵍ ⵔⵡⴰⵙⵏ ⵙ ⴽⵉⴳⴰⵏ, ⴳⴰⵏ ⵉⵃⵡⴰⵛⵏ ⵜⵜⵄⵕⵕⴱⵏⵉⵏ ⵍⵍⵉ ⵙⵓⵏ ⵓⵔ ⵉⴳⵉⵏ ⴰⵎⴰⵣⵉⵖ, ⴰⵛⴽⵓ ⵉⵖ ⵏⵏⴰ ⴰⵃⵡⴰⵛ ⵏⵓⴽⵣ ⵏⵏ ⴽⵉⴳⴰⵏ ⵏ ⵉⵃⵡⴰⵛⵏ ⵍⵍⵉ ⵍⵍⴰⵏ ⵉⵏⵏ ⵙ ⵜⵓⵜⵍⴰⵢⵜ ⵜⴰⵎⴰⵣⵉⵖⵜ ⵍⵍⵉ ⵉⵍⵙⴰⵏ ⵜⴰⵎⴰⴳⵉⵜ ⵜⴰⵎⴰⵣⵉⵖⵜ, ⴳ ⵙⵓⵙ ⴷ ⵍⵃⵓⵣ ⴷ ⵡⴰⵙⵉⴼ ⵏ ⴷⵔⴰ. ⵡⴰⵅⵅⴰ ⵉⵍⵍⴰ ⵓⵃⵡⴰⵛ ⵙ ⴽⵉⴳⴰⵏ ⵡⴰⵏⴰⵡⵏ ⴷ ⴽⵉⴳⴰⵏ ⵏ ⵉⴽⵯⵍⴰⵏ ⴷ ⵓⵥⴰⵡⴰⵏ ⵎⴰⵛⵛ ⵉⴳⴰ ⵢⴰⵏ ⵙ ⵜⵖⴰⵔⴰⵙⵜ ⵏⵏⵙ ⵉⵥⵍⵉⵏ ⵖ ⵜⵓⵙⵙⵏⴰ ⵜⴰⵎⴰⵣⵉⵖⵜ.

ⴰⵏⴰⵡⵏ ⴰⴷ ⵏ ⵉⵃⵡⴰⵛⵏ ⵎⵎⵔⴽⵙⵏⵉⵏ ⵍⵍⴰⵏ ⴳ ⵙⵓⵙ, ⴰⵃⵡⴰⵛ ⵏ ⵉⴷⴰ ⵓⵙⵎⵍⴰⵍ ⵓⵔ ⵉⴳⵉ ⴰⵃⵡⴰⵛ ⵏ ⴰⵡⵍⵓⵥ, ⵉⵍⵍⴰ ⴽⵔⴰ ⵏ ⵓⵣⵉⵍⴰⵍ ⴳⵔⴰⵙⵏ ⵖ ⵓⵥⴰⵡⴰⵏ ⴷ ⵓⴽⵍⵓ ⴷ ⵜⵖⴰⵔⴰⵙⵜ ⵍⵍⵉ ⵙⴰ ⴳⵉⵙ ⵜⵜ ⵃⵓⵛⵏ. ⵉⵍⵉⵏ ⵜⵎⵏⴰⴹⵉⵏ ⵎⵇⵇⴰⵔ ⵉⴳⴰ ⵡⴰⵙⵙⴰⵖ / ⵉⵙⵎ ⵢⴰⵏ, ⵎⴰⵛⵛ ⴰⵃⵡⴰⵛ ⵓⵔ ⵉⴳⵉ ⵢⴰⵏ, ⴰⵏⴰⵡⵏ ⵏ ⵉⵃⵡⴰⵛⵏ ⵉⵍⵍⴰⵏ ⵖ ⵓⴷⵔⴰⵔ ⵏ ⴷⵔⵏ ⵎⵇⵇⵓⵕⵏ ⵓⵔ ⵉⴳⵉ ⵣⵓⵏ ⴷ ⵉⵃⵡⴰⵛⵏ ⵉⵍⵍⴰⵏ ⴳ ⵓⴷⵔⴰⵔ ⵏ ⵍⴰⵟⵍⴰⵚ ⴰⵎⵕⵡⴰⵚⵓ, ⵓⵔ ⵎⵎⵔⵡⴰⵙⵏ ⵖ ⵉⵣⵍⵉ ⴰⵡⴷ ⵉⵎⴰⵙⵙⵏ ⵓⵍⴰ  ⵓⵔ ⴳⵉⵏ ⵢⴰⵏ ⵖ ⵓⴽⵍⵓ ⵏ ⵜⵔⴰⴱⴱⵓⵜ ⴷ ⵜⵖⴰⵔⴰⵙⵜ ⵏ ⵓⵃⵡⴰⵛ. ⴰⴱⵟⵟⵓ ⴰⴷ ⵉⵍⵍⴰⵏ ⵏⴳⵔ ⴰⵃⵡⴰⵛ ⵏ ⵓⴷⵔⴰⵔ ⵏ ⴷⵔⵏ ⵎⵇⵇⵓⵕⵏ ⴷ ⵓⴷⵔⴰⵔ ⴰⵎⵕⵡⴰⵚⵓ ⴷ ⵙⵓⵙ ⴰⴽⴽⵯ ⴷ ⵍⵃⵓⵣ, ⵉⵔⵡⴰⵙ ⵉⵙ ⴷ ⵉⴽⴽⴰ ⴰⵏⴰⵡ ⵏ ⵜⵣⴷⴳⵉ ⴷ ⵉⴳⴰⵎⵉⵡⵏ ⵍⵍⵉⵖ ⵣⴷⵖⵏ ⵉⵎⴰⵣⵉⵖⵏ, ⵉⴳ ⵓⵎⵣⵔⵓⵢ ⴰⵡⴷ ⵏⵜⵜⴰⵏ ⵣⵖ ⴰ ⵉⵍⵍⵉ ⵉⴼⴼⴰⵍⵏ ⵜⵉⴼⵉⵔⴰⵙ ⵏⵏⵙ ⴳ ⵜⵥⵓⵕⵉ ⴷ ⵜⵓⵙⵙⵏⴰ ⴰⴽⴽⵯ.

ⵉⵃⵡⴰⵛⵏ ⵍⵍⵉ ⴰⴽⴽⵯ ⵉⵍⵍⴰⵏ ⵖ ⵜⵓⵙⵙⵏⴰ ⵜⴰⵎⴰⵣⵉⵖⵜ ⵎⵇⵇⴰⵔ ⴳⴰⵏ ⴰⵏⴰⵡⵏ ⵉⴳⴳⵓⵜⵏ, ⵉⴳⴰ ⵢⴰⵜ ⵜⵥⵓⵕⵉ ⵍⵍⵉ ⵙ ⵜⵥⵍⵉ ⵜⵓⵙⵙⵏⴰ ⵜⴰⵎⴰⵣⵉⵖⵜ, ⵉⴳ ⴰⵢⴷⴰ ⵍⵍⵉ ⴷ ⴼⵍⵏ ⵉⵎⵣⵡⵓⵔⴰ ⵉ ⵓⴼⴳⴰⵏ ⴷⵉⵙ ⵢⵓⵙⵉⵏ ⴰⴽⵍⵓ ⵏ ⵜⵖⵔⵎⴰ ⴷ ⵜⵎⴰⴳⵉⵜ ⵜⴰⵎⴰⵣⵉⵖⵜ.

ⵜⵉⵎⵍⵙⵉⵜ ⵏ ⵓⵃⵡⴰⵛ ⵓⵔ ⵜⴳⵉ ⵢⴰⵜ, ⴽⵓ ⵜⴰⵎⴰⵣⵉⵔⵜ ⵎⴰⵏ ⵜⵎⵍⵙⵉⵜ ⵍⵙⵙⴰⵏ ⵉⵎⵓⵔⴰⵔ ⴳ ⵓⵃⵡⴰⵛ. ⴷ ⴽⵔⴰ ⵉⴳⴰ ⵜⵜ ⵜⴰⵎⵓⵔⵜ ⵜⵥⵍⵉ ⵜⵎⵍⵙⵉⵜ ⵏⵏⵙⵏ ⴳ ⵜⴼⴼⵓⴳⵍⵉⵡⵉⵏ ⵏⵏⵙⵏ ⴷ ⵜⵎⵢⵓⵔⵉⵏ ⵏⵏⵙⵏ, ⵉⵖ ⵏⵥⵕⴰ ⵜⵉⵎⵍⵙⵉⵜ ⵖ ⵉⵃⵡⴰⵛⵏ ⵏ ⴰⵢⵜ ⵜⵎⴰⵣⵉⵔⵜ ⵏ ⵡⴰⵇⵇⴰ ⴷ ⵜⵙⴽⵜⴰⵏⵜ ⴷ ⵟⴰⵟⴰ ⵓⵔ ⴳⵉⵏⵜ ⵣⵓⵏ ⴷ ⵜⵎⵍⵙⴰ ⵏ ⵉⵃⵡⴰⵛⵏ ⵏ ⴰⵢⵜ ⵓⵣⴰⵖⴰⵔ ⵏ ⵜⵣⵏⵉⵜ, ⴷ ⵅⵜⵉⴷ ⴰⴽⴽⵯ ⵓⵔ ⴳⵉⵏⵜ ⵣⵓⵏ ⴷ ⵜⵉⵏⵏ ⵍⵍⵉ ⵍⵙⵙⴰⵏ ⴰⵢⵜ ⵓⴷⵔⴰⵔ ⵏ ⵍⴰⵟⵍⴰⵚ, ⵉⴳ ⵎⴰⵢⴰⵏ ⴰ ⵉⵍⵍⵉ ⵉⵥⵍⵉⵏ ⵙ ⴽⵔⴰ ⵉⴳⴰ ⵜⵜ ⵜⴰⵎⴰⵣⵉⵔⵜ. ⵉⵏⴰⵡⵏ ⴰⴷ ⵏ ⵜⵎⵍⵙⴰ ⴷ ⵉⴽⵯⵍⴰⵏ ⴰⴷ ⵉⵎⵎⵔⴽⴽⵙⵏ ⴳ ⵜⵎⵉⵣⴰⵔ ⵉⴳⴰ ⴰⴼⵓⵍⴽⵉ ⵍⵍⵉ ⵜⵍⴰ ⵜⵖⵔⵎⴰ ⵜⴰⵎⴰⵣⵉⵖⵜ, ⵍⵍⵉ ⵎⵉ ⵉⵕⵛⵎ ⵓⵎⵣⵔⵓⵢ ⵜⵉⴼⵔⴰⵙ ⵏⵏⵙ.

ⴰⵥⴰⵡⴰⵏ ⵏ ⵓⵃⵡⴰⵛ ⴰⵡⴷ ⵏⵜⵜⴰⵏ ⵉⵎⵎⵔⴽⴽⵙ ⵉⴳⴳⵓⵜ ⵉⴳⴰ  ⴰⵏⴰⵡⵏ ⵖ ⵓⵃⵡⴰⵛ ⴰⵎⴰⵣⵉⵖ. ⵉⵍⵉⵏ ⵙⵉⵏ ⵡⴰⵏⴰⵡⵏ ⵏ ⵉⵙⴰⴼⴼⵏ ⵏ ⵓⵥⴰⵡⴰⵏ, ⴰⵎⵣⵡⴰⵔⵓ : ⴰⵥⴰⵡⴰⵏ ⴰⵎⴰⵣⵉⵖ ⴰⵣⴰⵢⴽⵓ, ⵍⵍⵉ ⵓⵔ ⵉⴼⴼⴰⵖⵏ ⵉⵙⴰⴼⴼⵏ ⵏ ⵓⵎⴰⵔⴳ ⴰⵣⴰⵢⴽⵓ ⴰⵎⴰⵣⵉⵖ, ⵉⴳ ⴰⵡⴷ ⵏⵜⵜⴰⵏ ⵙⵉⵏ ⵡⴰⵏⴰⵡⵏ ⵢⴰⵏ ⵉⴳⴰ ⴰⵛⵍⵃⵉ ⵡⵉⵙ ⵙⵉⵏ ⵉⴳⴰ ⴰⴱⵓⴷⵔⴰⵔ, ⴷ ⵡⴰⵏⴰⵡ ⵡⵉⵙ ⵙⵉⵏ ⵖ ⵉⵙⴰⴼⴼⵏ ⵏ ⵓⵥⴰⵡⴰⵏ ⵉⵍⵍⴰ : ⴰⵥⴰⵡⴰⵏ ⵏ ⵜⴰⴼⵔⵉⵇⵜ, ⵍⵍⵉ ⵉⴳⴰⵏ ⴰⵥⴰⵡⴰⵏ ⴷ ⵉⴽⴽⴰⵏ ⴰⴳⵯⵏⵙ ⵏ ⵜⴼⵔⵉⵇⵜ ⵍⵍⵉ ⵉⵎⴰⵏⵏ ⴳ ⵢⴰⵏ ⵓⴽⵍⵓ ⵏ ⵉⵣⵍⵉ ⴰⵔ ⴰⵙ ⵜⵜ ⵉⵏⵉⵏ ‘ⴳⵏⴰⵡⴰ / ⵜⴰⴳⵏⴰⵡⵉⵜ’.

ⵉⵙⴰⴼⴼⵏ ⵏ ⵓⵥⴰⵡⴰⵏ ⴰⵎⴰⵣⵉⵖ ⴰⵔ ⵜⵏ ⵉⵣⵓⵣⵣⵓⵔ ⵡⴰⵍⵍⵓⵏ, ⴷ ⵉⵙⴰⴼⴼⵏ ⵏ ⵓⵥⴰⵡⴰⵏ ⵏ ⵜⴼⵔⵉⵇⵜ ⴰⵔ ⵜⵏ ⵉⵣⵓⵣⵣⵓⵔ ⴳⴰⵏⴳⴰ ⵉⵎⴰⵏ ⴷⵉⵙ ⴰⵡⴷ ⵡⴰⵍⵍⵓⵏ. ⴰⵥⴰⵡⴰⵏ ⴰⴷ ⵏ ⵜⴼⵔⵉⵇⵜ ⴰⵔ ⵜⵉⵏ ⴱⴰⵀⵔⴰ ⵏⵜⵜⴰⴼⴰ ⴳ ⵍⴰⵟⵍⴰⵚ ⵎⵥⵥⵉⵢⵏ ⴷ ⵓⴳⵯⵏⵙ ⵏ ⵉⴼⴼⵓⵙ ⴷ ⵉⴼⴼⵓⵙ ⴰⵜⴰⵡⴰⵏ.

ⵉⵃⵡⴰⵛⵏ ⵏ ⵓⵎⴰⵣⵉⵖ ⵍⵍⴰⵏ ⴼ ⵙⵎⵎⵓⵙⵜ ⵜⵉⵡⴰⵍ (أشكال), ⵎⵇⵇⴰⵔ ⵉⴳⴰ ⵓⵃⵡⴰⵛ ⵡⵉⵏ ⵉⵔⴳⴰⵣⵏ ⵡⴰⵀⴰ ⵏⵉⵖ ⵉⴳⴰ ⵡⵉⵏ ⵉⵔⴳⴰⵣⵏ ⴷ ⵜⵎⵖⴰⵔⵉⵏ ⵏⵉⵖ ⵡⵉⵏ ⵜⵎⵖⴰⵔⵉⵏ ⵡⴰⵀⴰ ⵏⵉⵖ ⵉⴳⴰ ⵡⵉⵏ ⵜⴼⵔⵅⵉⵏ.

ⵜⵉⵡⴰⵍ ⵏ ⵉⵃⵡⴰⵛⵏ
Amaɣⵯd (استقامة)
 ⴰⵎⴰⵖⵯⴷ (استقامة)
 ⵡⴰⴷ ⴽⵯⵏⴰⵏⵉⵏ (مقوس)
 ⵙⵉⵏ ⵉⵎⴰⵖⵯⴷⵏ ⵎⴳⴰⴱⴰⵍⵏⵉⵏ (استقامة متقابلة)
 ⵙⵉⵏ ⵉⵎⴰⵖⵯⴷⵏ ⵎⵙⴰⵙⴰⵏⵉⵏ (استقامة متوازية)
 ⵜⴰⵙⵓⵜⵍⵜ ⵉⵇⵏⵏ (دائرة مغلقة)
ⵜⵉⵡⴰⵍ ⴰⴷ ⵏ ⵓⵃⵡⴰⵛ ⵉⵍⵍⴰ ⵎⴰⵖ ⵎⵓⵏⵏⵜ ⵖ ⵢⴰⵏ ⵡⴰⵏⴰⵡ ⵏ ⵓⵃⵡⴰⵛ, ⵉⵍⵉ ⵎⴰⵖ ⴳⵉⵙ ⵢⴰⵜ ⵏⵉⵖ ⵙⵏⴰⵜ, ⵉⵍⵍⴰ ⴷⴰⵖ ⵎⴰⵖ ⵉⵙⵙⴼⴰⵍ ⵓⵃⵡⴰⵛ ⵙ ⵓⵎⴰⵖⵯⴷ ⵉⴷⵡⵔ ⵙ ⵜⵙⵓⵜⵍⵜ ⵉⵇⵇⵏⵏ, ⴷ ⵉⵖ ⵉⵙⵙⴼⴰⵍ ⵙ ⵙⵉⵏ ⵉⵎⴰⵖⵯⴷⵏ ⵎⴳⴰⴱⴰⵍⵏⵉⵏ ⵉⴱⵕⵕⵎ ⵙ ⵜⵙⵓⵜⵍⵜ ⵉⵇⵇⵏⵏ, ⵉⴷⵡⵔ ⵙ ⵜⵉⵡⴰⵍ ⵢⴰⴹⵏⵉⵏ, ⵉⴳ ⵓⵃⵡⴰⵛ ⵙ ⵉⴽⵍⵍⵉ ⵜ ⵉⴳⵍⵍⵉ (ⵓⵄⵍⵍⴰⵎ / ⵕⵕⴰⵢⵙ), ⵏⵜⵜⴰⵏ ⴰⴷ ⴰⵙⵏ ⵉⵎⵎⴰⵍⵏ ⵜⵉⵣⵉ ⵏⵏⴰ ⵖ ⵔⴰⴷ ⵜⴷⵡⵔ ⵜⵡⵉⵍⴰ ⵏ ⵓⵃⵡⴰⵛ ⵙ ⵜⴰⵢⵢⴰⴹ, ⵣⵖ ⵡⴰⴷ ⵉⴽⵯⵏⴰⵏ ⵙ ⵓⵎⴰⵖⵯⴷ ⵏⵉⵖ ⵣⵖ ⵜⵙⵓⵜⵍⵜ ⴰⵔ ⵙⵉⵏ ⵉⴽⵯⵏⴰⵏ. ⵉⵍⵉ ⴰⵏⴰⵡ ⵏ ⵓⵃⵡⴰⵛ ⵍⵍⵉ ⵉⵜⵜ ⵖⴰⵎⴰⵏ ⴳ ⵢⴰⵜ ⵜⵡⵉⵍⴰ, ⵉⵖⴰⵎⴰ ⴼⵍⵍⴰⵙ ⴰⵔ ⴷ ⵉⴽⵎⵎⵍ ⵉⵡⵉⵣ, ⵉⴽⵍⵍⵉ ⵉⵍⵍⴰⵏ ⴳ ⴽⵔⴰ ⵏ ⵜⴰⵙⴳⵉⵡⵉⵏ ⵏ ⵙⵓⵙ.

ⵣⵖ ⵡⴰⵏⴰⵡⵏ ⵏ ⵓⵃⵡⴰⵛ ⵍⵍⵉ ⵉⵍⵍⴰⵏ, ⵔⴰ ⵏⴱⴷⵔ, ⴰⵃⵡⴰⵛ ⵏ ⵜⴰⵙⴽⵉⵡⵉⵏ.

ⵜⵉⵇⴱⵉⵍⵉⵏ ⵖ ⵉⵍⵍⴰ ⵓⵃⵡⴰⵛ ⵏ ⵜⴰⵙⴽⵉⵡⵉⵏ
ⵜⴰⵔⴰⴱⴱⵓⵜ ⵏ ⵓⵃⵡⴰⵛ ⵏ ⵜⴰⵙⴽⵉⵡⵉⵏ, ⴰⴷⵡⵡⴰⵕ ⵏ ⵉⵔⵃⵃⴰⵍⵏ ⴳ ⵉⵍⴱⵏⵙⵉⵔⵏ ⵜⵉⵎⵣⴳⴰⴷⵉⵡⵉⵏ.
 ⵉⵕⵓⵀⴰⵍⵏ
 ⴰⵢⵜ ⴷⵔⵉⵙ
 ⵉⴷⴰⵡ ⵉⵣⵉⵎⵎⵔ
 ⵉⴷⴰ ⵓⵎⵃⵎⵓⴷ
 ⵉⵎⵏⵜⴰⴳⵏ
 ⵉⵔⴳⵉⵜⵏ
 ⴰⵢⵜ ⵡⴰⴷⵃⴰⵙ ⴰⴳⵯⵏⵙⴰⵏ
 ⵉⵎⴷⵍⴰⵡⵏ
 ⵜⵉⴳⵓⴳⴰ
 ⵉⴷⴰ ⵓⵎⵚⴰⵜⵜⵓⴳ
 ⴰⵖⴱⴰⵕ
 ⴰⵎⵥⵎⵉⵥ
 ⴰⵢⵜ ⵛⵄⴰⵢⴱ
 ⴰⵢⵜ ⵃⴷⴷⵓ ⵢⵓⵙⴼ
 ⴰⵢⵜ ⵎⵃⵏⴷ ⴰⵢⵜ ⵜⵉⴽⵙⵉⵜ
 ⴰⵢⵜ ⴱⵅⴰⵢⵔ ⴳ ⵜⵇⴱⵉⵍⵜ ⵏ ⵉⵍⴱⵏⵙⵉⵔⵏ  : ⵜⵜⴰⵡⵙⵙⴰⵏ ⴰⵢⵜ ⴱⵅⴰⵢⵔ ⵉⵍⵍⴰⵏ ⴳ ⵜⵇⴱⵉⵍⵜ ⵏ ⵉⵍⴱⵏⵙⵉⵔⵏ ⵙ ⵓⵃⵡⴰⵛ ⵏ ⵜⴰⵙⴽⵉⵡⵉⵏ, ⵉⴳ ⴷⴰⵔⵙⵏ ⵓⵃⵡⴰⵛ ⴰⴷ ⴰ ⵉⵍⵍⵉ ⵉⵣⴷⵉⵏ ⴷ ⵓⵎⵣⵔⵓⵢ ⵏⵏⵙⵏ. ⵍⵍⴰⵏⵜ ⵖ ⴰⵢⵜ ⴱⵅⴰⵢⵔ ⵖ ⵜⵇⴱⵉⵍⵜ ⵏ ⵉⵍⴱⵏⵙⵉⵔⵏ ⴽⵉⴳⴰⵏ ⵏ ⵜⵎⵙⵎⵓⵏⵉⵏ ⵍⵍⵉ ⵉⵎⵎⴰⵖⵏ ⴰⴷ ⵉⵙⵓⵍ ⵓⵃⵡⴰⵛ ⵏ ⵜⴰⵙⴽⵉⵡⵉⵏ ⵖ ⵜⵎⵢⵓⵔⵉⵏ ⵏⵏⵙⵏ. ⵢⴰⵜ ⵣⵖ ⴳⵉⵙⵏ ⵍⵍⵉ ⴱⴰⵀⵔⴰ ⵉⵜⵜⴰⵡⵙⵙⴰⵏ ⵜⴳⴰ ⵜⵜ : جمعية أحواش تاسكيوين أفلايزداتن أيت بخاير للفنون ⵍⵍⵉ ⵉⵡⴰⵍⴰⵏ ⵉ ⵜⵇⴱⵉⵍⵜ ⵏ ⵉⵍⴱⵏⵙⵉⵔⵏ ⵜⴰⴼⵓⵙⵜ ⵏ ⴰⵢⵜ ⴱⵅⴰⵢⵔ ⵜⴰⴳⵔⴰⵡⵜ ⵏ ⵓⴼⵍⵍⴰ ⵉⵙⵙⵏ ⵜⴰⵙⴳⴰ ⵏ ⵛⵉⵛⴰⵡⴰ, ⴳⵏ ⵡⴰⵙⵙⴰⵖⵏ ⴰⴷ ⵡⵉⵍⵍⵉ ⵉⵎⵓⵏⵏ ⴳ ⵜⵎⵙⵎⵓⵏⵜ ⴰⴷ ⴼⴽⵏ ⴰⵜⵉⴳ ⴳⴳⵓⵜⵏ ⵉ ⵓⵃⵡⴰⵛ ⵏ ⵜⴰⵙⴽⵉⵡⵉⵏ : ⵍⵃⵓⵙⴰⵢⵏ ⴱⵓⵍⵣⵎⵉⵏ, ⵙⴰⵍⵎ ⴰⵎⵣⵉⵍ, ⵍⵃⵓⵙⴰⵢⵏ ⴰⵢⵜ ⴱⵕⴰⵎ, ⵍⵃⵓⵙⴰⵢⵏ ⴰⵕⵃⵃⴰⵍ, ⴱⵕⴰⵀⵉⵎ ⴰⵎⵣⵉⵍ, ⵎⵓⵃⵎⵎⴰⴷ ⵉⴳⵔⵏⴰⵎ, ⵃⵎⴰⴷ ⵓⴼⵇⵇⵉⵔ, ⵎⴱⴰⵕⴽ ⵍⵎⵉⵊ; ⵎⴱⴰⵕⴽ ⴰⵥⵕⵡⴰⵍ.

ⵢⵓⵙⵉ ⵓⵃⵡⴰⵛ ⵏ ⵜⴰⵙⴽⵉⵡⵉⵏ, ⵉⵙⵎ ⵏ ⵜⴰⵙⴽⵉⵡⵉⵏ, ⵣⵖ ⵜⵉⵙⴽⵜ ⵏ ⵉⵣⵉⵎⵎⵔ ⵉⵕⵛⵎⵏ ⵙ ⵉⴼⴰⵍⴰⵏ ⴷ ⵉⴽⵯⵍⴰⵏ ⵍⵍⵉ ⵜⵜ ⴳⴳⴰⵏ ⵉⵎⴰⵔⵉⵔⵏ ⴼ ⵜⵖⵕⵓⴹⵜ ⵏⵏⵙⵏ ⵜⴰⵥⵍⵎⴰⴹⵜ.

ⵉⵏⵉⵏ ⵉⵎⵣⵡⵓⵔⴰ ⵎⴰⵙ ⵜⵜ ⵉⵏⵏ ⴽⴽⴰⵏ ⵉⵎⴰⵔⵉⵔⵏ ⵏ ⵓⵃⵡⴰⵛ ⵏ ⵜⴰⵙⴽⵉⵡⵉⵏ ⴰⵔ ⵜⵜ ⴳⴳⴰⵏ ⵍⴱⴰⵕⵓⴹ ⵖ ⵜⵉⵙⴽⵜ ⵙⵙⵍⴽⵎⵏ ⵜⵜ ⵉ ⵓⴷⵡⵡⴰⵕ  ⵙ ⵡⴰⵢⵢⴰⴹ, ⵎⴰⵢⴰⴷ ⵖ ⵓⵣⵎⵣ ⵏ ⵉⵎⵏⵖⵉ ⴷ ⴼⵕⴰⵏⵚⴰ, ⴰⵡⴷ ⵉⵖⵏⴰⵏ ⵏ ⵜⵇⴱⵉⵍⵉⵏ ⵖ ⵖⴰⴷ ⵉⵣⵔⵉⵏ, ⵓⵍⴰ ⵉⵎⵏⵖⴰⵏ ⵏⴳⵔ ⴰⵙⵏ ⴷ ⵜⵇⴱⵉⵍⵉⵏ ⵢⴰⴹⵏⵉⵏ, ⵏⵥⴹⴰⵕ ⴰ ⵏⵉⵏⵉ ⵎⴰⵙ ⵉⵍⵓⵍ ⵓⵃⵡⴰⵛ ⵏ ⵜⴰⵙⴽⵉⵡⵉⵏ ⴳ ⵓⵣⵎⵣ ⵍⵍⵉⵖ ⵉⵍⵓⵍ ⵉⵎⵏⵖⵉ ⵉⴳⴰⵜⵏ ⵉⵖⵏⴰⵏ ⵉⴳ ⵉⵎⵏⵖⵉ ⴰⵏⵣⴳⵓⵎ ⵉ ⵜⵇⴱⵉⵍⵉⵏ ⴰⴽⴽⵯ.

ⵖ ⵓⵃⵡⴰⵛ ⵏ ⵜⴰⵙⴽⵉⵡⵉⵏ, ⴰⵔ ⵜⵜ ⴳⴳⴰⵏ ⵉⵎⴰⵔⵉⵔⵏ ⵓⴳⴳⴰⵔ ⵏ 20 ⵏ ⵓⵔⴳⴰⵣ, ⵍⵙⴰⵏ ⵜⵉⵎⵍⵙⴰ ⵜⵓⵎⵍⵉⵍⵜ (ⵍⴼⵓⵇⵉⵢⴰⵜ / ⵜⵛⴰⵎⵉⵔ), ⴱⵉⴽⵙⵏ ⵜⵜ ⵙ ⵉⵛⴷⴷⴰⴷⵏ ⵉⵕⵛⵎⵏ ⵙ ⵉⴽⵯⵍⴰⵏ ⵏ ⵓⵛⵏⵢⴰⵍ ⴰⵏⴰⵎⵓⵔ, ⵉⴳ ⵎⴰⵢⴰⵏ ⵜⴰⵎⴰⵜⴰⵔⵜ ⵉ ⵜⴰⵎⵓⵏⵜ ⵜⴰⵏⴰⵎⵓⵔⵜ, ⴳⵏ ⵉⵙⴽ ⴼ ⵉⴳⴳⵉ ⵏ ⵜⵖⵕⵓⴹⵜ ⵏⵏⵙⵏ ⵜⴰⵥⵍⵎⴰⴹⵜⵏ ⴰⴳⵯⵍⵏ ⵍⴽⵯⵎⵎⵉⵜ ⴼ ⵜⵙⴳⴰ, ⴰⵙⵉⵏ ⵉⵡⴳⴰⵍⵏ ⴷ ⵜⵉⵍⵍⵓⵏⴰ ⴷ ⵜⴳⵯⵎⴰⵎⵉⵏ ⵍⴰⵄⵡⵡⴰⴷ, ⴳ ⵜⵎⵢⵓⵔⵜ ⴰⵔ ⵜⵜ ⴳⴳⴰⵏⵜ ⵜⵉⵍⵍⵓⵏⴰ ⵏ ⵉⵍⵎ ⴽⵕⴰⴹⵜ ⵖ ⵜⵔⴰⴱⴱⵓⵜ, ⴰⵙⵉⵏ ⵏⴳⵔ ⵢⴰⵏ ⴰⵔ ⴽⴽⵓⵥ ⵜⵉⴳⵯⵎⴰⵎⵉⵏ, ⵡⵉⵍⵍⵉ ⵉⵜⵜ ⵖⴰⵎⴰⵏ ⵣⵖ ⵉⵎⴰⵔⵉⵔⵏ ⵏ ⵜⵔⴰⴱⴱⵓⵜ ⴰⵔ ⵜⵜ ⴰⵙⵉⵏ ⴰⵡⴳⴰⵍ ⵉ ⵢⴰⵏ ⴰⵔ ⵜⴽⴽⴰⵜⵏ ⴰⵔ ⵜⵜ ⵃⵡⴰⵛⵏ.

ⵜⴰⵖⴰⵔⴰⵙⵜ ⵏ ⵓⵙⴼⵓⴳⵍⵓ
ⴰⵔ ⵙⵙⴼⴰⵍⵏ ⵎⵉⴷⴷⵏ ⴰⴷ ⵃⵓⵡⵛⵏ ⵜⴰⵙⴽⵉⵡⵉⵏ, ⵖ ⵜⵓⵥⵥⵓⵎⵜ ⵏ ⵢⵉⴹ, ⴳ ⵓⵙⴰⵢⵙ ⵏⵉⵖ ⴷⴷ ⴰⵙⴰⵔⴰⴳ, ⴰⵔ ⵙⵙⵔⵖⴰⵏ ⵉⵎⵓⵔⴰⵔ ⵜⴰⴽⴰⵜ ⴳ ⵢⴰⵜ ⵜⵙⴳⴰ, ⵃⵎⴰ ⴰⴷ ⵙⵉⵙ ⵙⵙⵔⵖⵏ ⵜⵉⵍⵍⵓⵏⴰ ⵏⵏⵙⵏ ⴷ ⵉⵡⴳⴰⵍⵏ ⵏⵏⵙⵏ, ⴷ ⴰ ⵙⵉⵙ ⵉⵙⴼⴰⵡⵏ ⵜⵓⵥⵥⵓⵎⵜ ⵏ ⵓⵙⴰⵢⵙ, ⴰⴳⵯⵍⵏ ⵍⴰⵎⴱⴰⵜ ⵏ ⵍⴳⴰⵣ ⵖ ⵜⵖⵯⵎⵔⵉⵏ ⵏ ⵓⵙⴰⵢⵙ, ⴰⵔ ⴼⵍⵍⴰⵙⵏ ⵉⵜⵜⴳⴳⵯⴰ ⵡⴰⵢⵢⵓⵔ ⵣⵖ ⴷⴷⵓ ⵜⴰⴳⵓⵜ ⵜⵉⴽⵍⵉⵜ ⴰⵔ ⵜⴰⵢⵢⴰⴹ, ⵉⵙⵙⴰⴳⴳⵯ ⵏⵏ ⵢⴰⵜ ⵜⵙⵓⵜⵍⵜ ⴰⵣⴳⵏ ⵏⵏⵙ ⵉⴳⴰ  ⵉⵔⴳⴰⵣⵏ  ⵉⵍⵙⴰⵏ ⵓⵎⵍⵉⵍ, ⴰⵣⴳⵏ ⵡⵉⵙ ⵙⵉⵏ ⵍⵍⴰⵏⵜ ⴳⵉⵙ ⵜⵎⵖⴰⵔⵉⵏ, ⴳ ⵜⵓⵥⵥⵎⵜ ⵏ ⵜⵙⵓⵜⵍⵜ ⴰⵏⵏ ⵉⴱⴷⴷ (ⵕⵕⴰⵢⵙ) ⴷ ⵉⴷ ⴱⵓ ⵜⵉⵍⵍⵓⵏⴰ, ⴷ ⵉⴷ ⴱⵓ ⵜⴳⵯⵎⴰⵎⵉⵏ, ⵙⵙⵓⵜⵍⵏ ⴰⵙⵏ ⵎⵉⴷⴷⵏ ⵉⵔⴳⴰⵣⵏ ⴷ ⵜⵎⵖⴰⵔⵉⵏ ⴷ ⵜⵃⵓⴷⵔⵉⵢⵉⵏ ⴷ ⵜⴰⵣⵣⴰⵏⵉⵏ ⴰⵔ ⵙⵎⵓⵇⵇⵓⵍⵏ ⵉⵡⵉⵣ.

ⵜⴰⴼⵔⵓⵅⵜ ⵍⵍⵉ ⵉⵎⵥⵥⵉⵢⵏ ⴳ ⵜⵉⵎⵀⴹⴹⵕⵉⵏ ⵏ ⵜⴰⵙⴽⵉⵡⵉⵏ ⴷⴰⵔⵙ ⴽⴽⵓⵥ ⵏ ⵉⵙⴳⴳⵯⴰⵙⵏ, ⴷ ⵜⴰⴷ ⵉⵎⵇⵇⵓⵕⵏ ⴳⵉⵜⵙⵏⵜ ⵓⵔⴰ ⵏⵏ ⵜⵣⵔⴰⵢ ⵚⴹⵉⵚ ⴷ ⵎⵔⴰⵡ ⵏ ⵓⵙⴳⴳⵯⴰⵙ, ⵉⴹⴰⵕⵏ ⵏⵏⵙⵏ ⵉⴷⵍⵜⵏⵜ ⵓⵃⴰⵢⴽ ⵓⵎⵍⵉⵍ ⴷ ⵉⴳⴳⵯⵣⵏ ⵣⵖ ⵜⴰⴽⴽⵯⵙⵜ ⵉⵕⵛⵎⵏ ⵙ ⵉⴽⵯⵍⴰⵏ ⵉⵙⵓⴼⴰⵏ ⵙ ⵓⵎⵓⵣⵓⵏ, ⴰⵔ ⵉⵜⵜⵎⵓⵙⵙⵓ ⵙ ⵉⵙⵓⴼⴰ ⵏ ⵓⵎⵓⵣⵓⵏ ⵏⵏⵙ ⵜⵉⵣⵉ ⵏⵏⴰ ⵜⵜ ⵃⵡⴰⵛⵏⵜ, ⴰⵔ ⵜⵜⵎⵓⵙⵙⵓⵏⵜ ⵜⴰⵍⵎⵕⵊⴰⵏⵉⵏ ⴷ ⵜⴰⵍⵍⵓⴱⴰⵏⵉⵏ ⴷ ⵉⵥⵕⵥⴰ ⵏ ⵏⵇⵇⵯⵕⵜ ⵍⵍⵉ ⵓⴳⵍⵏⵜ, ⴳⵏⵜ ⴳ ⵉⵎⵣⴳⴰⵏ ⵏⵏⵙⵏⵜ ⵜⵉⴳⵯⵔⵉⵛⵉⵏ ⵏ ⵏⵏⵇⵇⵯⵕⵜ ⵉⴳⴰⵏ ⵣⵓⵏⴷ ⵜⵉⴷⵉⴽⵍⵜ ⵏ ⵓⴼⵓⵙ, ⴰⵔ ⴰⵙⵏⵜ ⵜⵜⵉⵏⵉⵏ (ⵉⵎⵓⵃⵉⴷⵏ). ⵉⵥⴹⴰⵕ ⴰⴷ ⴷ ⵉⴽⴽ ⵉⵙⵎ ⴰⴷ ⴰⵎⵣⵔⵓⵢ ⴰⵇⴱⵓⵔ ⵏ ⵜⴳⵍⴷⵉⵜ ⵏ ⵉⵎⵓⵃⵉⴷⵏ(الموحدين) . ⵍⵙⵏⵜ ⵉ ⵉⴳⵯⵢⵢⴰ ⵏⵏⵙⵏⵜ ⵍⵎⵍⴼ ⴰⵣⴳⴳⵯⴰⵖ ⵉⵍⴰⵏ ⵉⵥⴰⴽⴽⵯⵏ ⵖ ⵍⵍⴰⵏⵜ ⵜⵡⵏⵣⵉⵡⵉⵏ ⴷ ⵍⵎⵛⴱⴰⵃ ⵏ ⵏⵇⵇⵯⵕⵜ.

ⵉⵔⴳⴰⵣⵏ ⴰⵡⴷ ⵏⵜⵜⵏⵉ ⵍⵙⴰⵏ ⵍⴼⵓⵇⵉⵢⴰⵜ ⵜⵓⵎⵍⵉⵍⵉⵏ (ⵜⵛⴰⵎⵉⵔ), ⵙⵙⵍⵙⵏ ⵉ ⵉⴳⵯⵢⵢⴰ ⵏⵏⵙⵏ ⵜⴰⵕⵥⵥⴰⵜⵉⵏ ⵜⵓⵎⵍⵉⵍⵉⵏ, ⵓⵎⵥⵏⵜ ⵉⵊⵊⵉⴳⵏ ⴼ ⵉⴳⴳⵉ ⵏ ⵉⴳⵏⵣⵉ ⵏⵏⵙⵏ, ⴳ ⵜⵖⵕⵓⴹⵜ ⵜⴰⵥⵍⵎⴰⴹⵜ ⵓⴳⵯⵍⵏ ⵉⵛⴷⴷⴰⴷⵏ ⵉⵣⴳⴳⵯⴰⵖⵏ ⵢⵓⵎⵥⵏ ⴼ ⵉⴳⴳⵉ ⵏ ⵜⵖⵕⵓⴹⵜ (ⵜⵉⵙⴽⵜ) ⵍⵍⵉ ⵣⵖ ⵢⵓⵙⵉ ⵓⵃⵡⴰⵛ ⴰⴷ ⴰⵙⵙⴰⵖ ⵏⵏⵙ. ⵉⵍⵍⴰ ⵎⴰⵖ ⵜⴳⴰ ⵜⵉⵙⴽⵜ ⵜⵉⵏ ⵉⵣⵉⵎⵎⵔ ⵉⵖⵯⵎⴰⵏ ⵙ ⵉⴽⵯⵍⴰⵏ ⵉⵍⴰⵏ ⵍⵎⵓⵣⵓⵏ, ⵉⵍⵉ ⵎⴰⵖ ⵜⴳⴰ ⴰⴽⵛⵛⵓⴹ ⵉⵖⵯⵎⴰⵏ ⴰⵡⴷ ⵏⵜⵜⴰⵏ ⵙ ⵉⴽⵯⵍⴰⵏ ⵉⵍⴰ ⴰⵎⵓⵣⵓⵏ ⵉⵜⵜ ⵙⵓⴼⵓⵏ, ⵜⴳ ⵜⵉⵙⴽⵜ ⵣⵓⵏ ⴷ ⵍⴽⵯⵎⵎⵉⵜ ⴰⵔ ⵜⵜ ⵢⴰⴽⴽⴰ ⵓⴼⵓⵙ ⵉ ⵡⴰⵢⵢⴰⴹ ⵜⴰⵙⵓⵜⵉⵏ ⴼ ⵜⴰⵙⵓⵜⵉⵏ. ⴰⵙⵉⵏ ⵉⵔⴳⴰⵣⵏ ⵖ ⵉⴼⴰⵙⵙⵏ ⵏⵏⵙⵏ (ⴰⵡⴳⴰⵍ / ⴰⵜⵃⵃⴰⵍ) ⴰⵔ ⵜⵉ ⵜⵏⵇⵇⴰⵔⵏ ⵙ ⵉⵅⴼⴰⵡⵏ ⵏ ⵉⴹⵓⴹⴰⵏ ⵉⵖ ⴰ ⵜⵜ ⵃⵡⴰⵛⵏ, ⴰⴳⵯⵍⵏ ⵜⴰⵇⵇⵯⵔⴰⴱⵜ ⴼ ⵜⵙⴳⴰ ⵜⴰⴼⴰⵙⵉⵜ, ⴰⴳⵯⵍⵏ ⵍⴽⵯⵎⵎⵉⵜ ⵅⴼ ⵜⵙⴳⴰ ⵜⴰⵥⵍⵎⴰⴹⵜ ⵏⵏⵙⵏ, ⴱⵉⴽⵙⵏ ⵜⵉⵎⵍⵙⴰ ⵏⵏⵙⵏ ⵙ ⵓⵛⴷⴷⴰⴷ ⴰⵣⴳⴳⵯⴰⵖ ⴰⵔ ⴰⵙ ⵜⵜ ⵉⵏⵉⵏ (ⵜⴰⵊⴱⴱⴰⴷⵜ). ⵙ ⵖⵉⴽⴰⵏ ⴳⵏⵜ ⵜⵎⵖⴰⵔⵉⵏ ⵜⵉⵎⵓⵔⴰⵔ ⴷ ⵉⵔⴳⴰⵣⵏ ⵉⵎⵓⵔⴰⵔ ⵜⴰⵙⵓⵜⵍⵜ ⴰⵔ ⵜⵜ ⵃⵡⴰⵛⵏ ⴰⵔ ⵜⵜ ⵏⵇⵇⴰⵕⵏ ⴰⵡⴳⴰⵍⵏ, ⵉⵍⵉⵏ ⵖ ⵜⵓⵥⵥⵓⵎⵜ ⵏ ⵜⵙⵓⵜⵍⵜ ⴰⵏⵏ ⴽⴽⵓⵥ ⵉⵔⴳⴰⵣⵏ ⴰⵔ ⴽⴽⴰⵜⵏ ⴰⵍⵍⵓⵏ, ⴷ ⵢⴰⵏ ⵏⵉⵖ ⵙⵉⵏ ⴰⵔ ⵙⵉⵏⵚⵉⴳⵏ ⵖ ⵜⴳⵯⵎⴰⵎⵉⵏ.

ⵉⵙⵙⴼⴰⵍ ⵉⵡⵉⵣ ⴰⵔ ⵜⵜ ⵃⵓⵛⵏ ⵉⵎⵓⵔⴰⵔ, ⴰⵔ ⵣⵖ ⴳⵉⵙⵏ ⵉⵜⵜ ⴼⴼⴰⵖ ⵢⴰⵏ ⵍⵍⵉ ⴳⵉⵙⵏ ⵓⵔ ⵉⵜⴰⵀⵍⵏ, ⵍⵍⵉ ⵉⵙⵉⴳⴳⵉⵍⵏ ⵙ ⵍⵉⵜⵉⵀⴰⵍ, ⴰⵔ ⵉⵣⵣⵉⴳⵉⵣ ⴰⵔ ⵉⵜⵜ ⵃⵡⴰⵛ ⴰⵔ ⴷ ⵉⵍⴽⵎ ⴷⴰⵔ ⵜⵎⵓⵔⴰⵔ ⵜⵉⵍⵍⵉ ⵉⵍⵍⴰⵏ ⴳ ⵓⵡⵜⴰⵢ ⵏ ⵍⵉⵜⵉⵀⴰⵍ, ⵉⵥⵍⵉ ⵜⴰⵍⵍⵉ ⵉⵔⴰ ⵢⴰⵎⵥ ⴰⵙ ⴰⴼⵓⵙ, ⵉⴽⵛⵎ ⴳⵔⴰⵜⵙⵏⵜ ⴰⵔ ⴷⵉⵙⵏⵜ ⵉⵜⵜ ⵃⵡⴰⵛ, ⵉⵖ ⵥⵕⴰⵏ ⵎⵉⴷⴷⵏ ⵙⵉⵏ ⵉⵄⵣⵔⴰⵢ ⵎⵓⵏⵏ ⴳ ⵓⵃⵡⴰⵛ, ⴰⵔ ⵜⵜ ⵉⵍⵉ ⵜⵖⵯⵔⵉⵜ, ⵍⵓⵃⵏ ⵉⵏⵏ ⴼⵍⵍⴰⵙⵏ ⵎⵉⴷⴷⵏ ⵉⵊⵊⵉⴳⵏ ⴷ ⵍⵃⴱⴰⵇ ⴷ ⵡⴰⵇⵇⴰⵢⵏ ⵏ ⵜⵉⵙⵏⵜ, ⵉⴳ ⵎⴰⵢⴰⵏ ⵜⴰⵎⴰⵜⴰⵔⵜ ⵉⵣⵡⴰⵔⵏ ⵉ ⵜⵎⵖⵔⴰ ⵏ ⵉⵎⴰⵍ.

ⴰⵀⵢⵢⴰⴹ
ⵓⵔ ⵉⴳⵉ ⵢⴰⵏ ⵓⵃⵡⴰⵛ, ⵉⴳⴰ ⵓⵀⵢⵢⴰⴹ ⵎⵏⵏⴰⵡ ⵉⵃⵡⴰⵛⵏ, ⵉⵍⵍⴰ ⵓⵀⵢⵢⴰⴹ ⵏ ⵉⵃⴰⵃⴰⵏ, ⵉⵍⵉ ⵓⵀⵢⵢⴰⴹ ⵏ ⴰⵡⵍⵓⵥ, ⵉⵍⵉ ⵓⵀⵢⵢⴰⴹ ⵏ ⵓⵣⴰⵖⴰⵔ ⵏ ⵜⵣⵏⵉⵜ, ⴷ ⵓⵀⵢⵢⴰⴹ ⵏ ⵜⴰⵙⴽⵉⵡⵉⵏ, ⵜⵉⵍⵉ ⵢⴰⵜ ⵜⵔⴰⴱⴱⵓⵜ ⵉⵙⵎⵔⴽⵙⵏ ⵏⴳⵔ ⵜⴰⴹⵚⴰ ⴷ ⵜⵓⵏⵏⵓⵏⵜ ⴷ ⵓⵃⵡⴰⵛ, ⵜⴳⴰ ⵙ ⵉⵙⵎ ⵉⵀⵢⵢⴰⴹⵏ, ⵜⴰⵔⴰⴱⴱⵓⵜ ⵍⵍⵉ ⵉⵜⵜⴰⵡⵙⵙⴰⵏⵏ ⵙ ⵡⴰⵙⵙⴰⵖ ⵏ ⵜⴰⵔⵡⴰ ⵏ ⵙⵉⴷⵉ ⵃⵎⴰⴷ ⵓⵎⵓⵙⴰ.

ⵉⵖ ⵏⴻⵏⵏⴰ ⴰⵀⵢⵢⴰⴹ ⵏⵔⴰ ⵙ ⵡⴰⵡⴰⵍ ⵢⴰⵏ ⵡⴰⵏⴰⵡ ⵏ ⵓⵃⵡⴰⵛ ⵉⵍⵍⴰⵏ ⴳ (ⴰⵡⵍⵓⵥ - ⵉⵃⴰⵃⴰⵏ -ⵜⵉⵣⵏⵉⵜ - ⵉⴷⴰ ⵓⴽⵏⵙⵓⵙ) ⴷ ⵉⵥⴹⴰⵕ ⴰ ⵉⵍⵉ ⵖ ⵉⴷⵖⴰⵔⵏ ⵢⴰⴹⵏ ⵖ ⵙⵓⵙ.

ⵉⵍⵉ ⵢⴰⵏ ⵡⴰⵏⴰⵡ ⵏ ⵓⵥⴰⵡⴰⵏ ⵉⵍⵍⴰⵏ ⴳ ⵓⵃⵡⴰⵛ ⵏ ⵜⴰⵙⴽⵉⵡⵉⵏ ⵍⵍⵉ ⵏⴱⴷⵔ, ⵉⵜⵜⴰⵡⵙⵙⴰⵏ ⵙ ⵉⵎⵓⵙⵙⵓⵜⵏ ⵏⵏⵙ ⵙⵉⵙ ⵉⵥⵍⵉⵏ ⴷ ⵓⵥⴰⵡⴰⵏ ⵏⵏⵙ, ⴰⵔ ⴰⵙ ⵜⵜ ⵉⵏⵉⵏ ⴰⵀⵢⵢⴰⴹ ⵏ ⵜⴰⵙⴽⵉⵡⵉⵏ.

ⵓⵔ ⵏⵙⵙⵏ ⵎⴰⵏⵉ ⵜⵡⴰⵍⴰ ⵜⴰⵡⴰⵍⵜⵜ ⴰⴷ ⵏ ⵓⵀⵢⵢⴰⴹ ⴳ ⵓⵎⴰⵡⴰⵍ ⴰⵎⴰⵣⵉⵖ, ⵉⵙ ⵉⴳⴰ ⴰⵙⵙⴰⵖ ⵏ ⵓⴼⴳⴰⵏ ⵏⵉⵖ ⵉⵙⵎ ⵏ ⵓⴷⵖⴰⵔ ⵏⵉⵖ ⵡⵉⵏ ⴽⵔⴰ ⵉⵎⵉⵙⵙ. ⵎⴰⵛⵛ ⵜⴰⵡⴰⵍⵜ ⴰⴷ ⵜⵣⴷⵉ ⵉⵅⴼ ⵏⵏⵙ ⴷ ⵓⴳⴳⴰⵔ ⴷ ⵉⵔⴳⴰⵣⵏ ⵍⵍⵉ ⵉⵜⵜ ⵉⵍⵉⵏ ⵖ ⵜⵔⵓⴱⴱⴰ ⵡⵉⵍⵍⵉ ⵉⵙⵎⵔⴽⵙⵏ ⵏⴳⵔ ⵜⴰⴹⵚⴰ ⴷ ⵜⵓⵏⵏⵓⵏⵜ ⴰⵡⴷ ⴰⵃⵡⴰⵛ, ⵉⴳ ⵡⴰⵙⵙⴰⵖ ⵏ ⴽⵓ ⵢⴰⵏ ⴳⵉⵙⵏ ⴰⵀⵢⵢⴰⴹ, ⵉⴳⴰ ⵓⵃⵡⴰⵛ ⵏ ⵉⵀⵢⵢⴰⴹⵏ ⴰⵃⵡⴰⵛ ⴱⴰⵀⵔⴰ ⵢⵓⵜⵏ ⵙ ⵉⵥⵓⵕⴰⵏ ⵖ ⵓⵎⵣⵔⵓⵢ, ⴰⵃⵡⴰⵛ  ⴰⴷ ⵉⵍⵍⴰ ⴳ ⵓⵣⴰⵖⴰⵔ ⵏ ⵜⵣⵏⵉⵜ ⵣⵖ ⵡⴰⵀⵍⵉ ⵏ ⵜⴰⵙⵓⵜⵉⵏ, ⵉⵍⴰⵇ ⴰ ⵉⴳ ⵓⵥⵓⵕ ⵏⵏⵙ ⴰⵎⵣⵡⴰⵔⵓ ⴰⵣⴰⵖⴰⵔ ⵏ ⵜⵣⵏⵉⵜ, ⵎⴰⵛⵛ ⴽⵔⴰ ⵉⵎⵔⵣⵓⵜⵏ ⵢⴰⴹⵏⵉⵏ ⴰⵔ ⵜⵜ ⵉⵏⵉⵏ, ⵎⴰⵙ ⴷ ⵉⴽⴽⴰ ⵓⵃⵡⴰⵛ ⵏ ⵉⵀⵢⵢⴰⴹⵏ ⵜⴰⵎⴰⵣⵉⵔⵜ ⵏ ⵉⵃⴰⵃⴰⵏ, ⴳⵏ ⵉⵃⴰⵃⴰⵏ ⴰⵥⵓⵕ ⵉⵣⵡⴰⵔⵏ ⵏ ⵓⵃⵡⴰⵛ ⴰⴷ, ⵉⵎⵎⵓⴷⴷⵓ ⵙ ⵓⵣⴰⵖⴰⵔ ⵏ ⵜⵣⵏⵉⵜ ⴳ ⵓⵎⵣⵡⴰⵔⵓ ⵏ ⵜⴰⵙⵓⵜ ⵎⵔⴰⵡⵜ ⴷ ⴽⴽⵓⵥ ⴰⵀⵉⵊⵔⵉ, ⵜⵉⴳⵉⵔⴰ ⵏ ⵜⴰⵙⵓⵜ ⵜⵉⵙ ⵜⵜⵥⴰ ⵏ ⵜⵍⴰⵍⵉⵜ, ⵍⵍⵉⵖ ⵜⵍⴽⵎ ⵜⵏⴱⴰⴹⵜ ⵏ ⵓⵎⵖⴰⵔ (ⴰⴳⵉⵍⵓⵍ ⵉⵃⵉⵃⵉ) ⴰⵣⴰⵖⴰⵔ ⵏ ⵙⵓⵙ ⵏⴳⵔ (1314 ⵀ -1896 ⵜ) ⴷ (1318 ⵀ - 1900 ⵜ). ⵍⵍⵉⵖ ⵜⵜ ⵉⵏⵏ ⵉⴽⴽⴰ ⵓⵎⵖⴰⵔ ⴰⴷ ⵉⵃⵎⵍ ⴱⴰⵀⵔⴰ ⴰⵃⵡⴰⵛ ⴷ ⵉⵡⵉⵣ, ⵉⴽⴽⴰ ⵜⵜ ⵉⵏⵏ ⴰⵔ ⵉⵙⴼⴼⵓⴳⵍⵓ ⵙ ⵓⵃⵡⴰⵛ ⵖ ⵡⴰⴽⵓⴷ ⵏ ⵉⵎⵏⵖⵉ, ⵉⵖ ⴷⴰⵔⵙ ⵎⵓⵏⵏ ⵉⵎⵖⴰⵔⵏ ⴷ ⵉⵎⵏⴰⵢⵏ ⴷ ⵉⵏⵎⵖⵓⵕⵏ ⵏ ⵜⵇⴱⵉⵍⵉⵏ, ⵍⵍⵉ ⵉⵙⵙⵓⵜⵍⵏ ⵉ ⵜⵉⵣⵏⵉⵜ. ⵎⴰⵛⵛ ⴰⵥⵓⵕ ⵏ ⵓⵀⵢⵢⴰⴹ ⵏ ⴰⵡⵍⵓⵥ ⵉⴼⵙⵙ ⴼⵍⵍⴰⵙ ⵓⵎⵣⵔⵓⵢ ⵓⵔ ⵉⵙⵙⵏ ⵢⴰⵏ ⵎⴰⵏⵉ ⵉⴳⴰⵏ ⴰⵥⵓⵕ ⵏⵏⵙ ⴰⵎⵣⵡⴰⵔⵓ.

ⵉⴳⴰ  ⵓⵀⵢⵢⴰⴹ ⴰⵃⵡⴰⵛ ⵍⵍⵉ ⵉⵍⵍⴰⵏ ⵖ ⴽⵉⴳⴰⵏ ⵏ ⵜⵎⵏⴰⴹⵉⵏ ⵏ ⵙⵓⵙ, ⴰⵔ ⵜⵉ ⵜⵜ ⵃⵓⵡⵛⵏ ⵉⵔⴳⴰⵣⵏ, ⴰⵔ ⴳⵉⵙ ⴽⴽⴰⵜⵏ ⴰⵍⵍⵓⵏ ⴰⵔ ⵙⵎⵓⵔⵉⴳⵏ ⵉⵍⵉ ⴷⵉⵙ ⵍⵄⵡⵡⴰⴷ ⴷ ⵏⵏⴰⵇⵓⵙ, ⵉⵍⵉ ⵓⵀⵢⵢⴰⴹ ⵖ ⵉⵍⵍⴰ ⵡⴰⵍⵍⵓⵏ ⵓⵔ ⴳⵉⵙ ⵉⵍⵍⵉ ⵓⵎⴰⵔⴳ.

ⴷⴷⵔⵙⵜ
ⴰⵔ ⵜⵜ ⵉⵏⵉⵏ ⵉ ⵜⵔⴰⴱⴱⵓⵜ ⵏ ⵎⵉⴷⴷⵏ…ⵜⴰⵊⵊⵓⵇⵜ… ⵏ ⵉⵔⴳⴰⵣⵏ ⵏⵉⵖ ⵜⵉⵎⵖⴰⵔⵉⵏ ⵏⵉⵖ ⵜⵉⴼⵔⵅⵉⵏ ⵏⵉⵖ ⴷⴷ ⵉⴳⴹⴰⴹ ⴷ ⵉⵎⵉⵍⵍⵉⵡⵏ… ⵉⵏⵉⵏ ⴰⴷⵔⵔⴰⵙ ⵉ ⵓⴳⴰⴷⵔ ⵉⴳⵣⵣⵓⵍⵏ, ⵏⵉⵖ ⵉ ⴽⵔⴰ ⵏ ⵜⴳⵓⴷⵉⵜ ⵏ ⵉⵥⵕⴰⵏ ⵉⵎⵓⵏⵏ ⵢⴰⵜ ⴼ ⵉⴳⴳⵉ ⵏ ⵢⴰⵜ. ⵣⵖ ⵣⵉⴽⴽ ⴳⴰⵏ ⵎⵉⴷⴷⵏ ⴰⵙⵙⴰⵖ ⵏ ⴷⴷⵔⵙⵜ ⵉ ⵡⴰⵏⴰⵡⵏ ⵏ ⵉⵃⵡⴰⵛⵏ ⵖ ⵎⵎⵔⵡⵉⵏ ⵉⵥⴰⵡⴰⵏⵏ ⴷ ⵉⵎⵓⵙⵙⵓⵜⵏ… ⴽⵔⴰ ⵉⴳⴰ ⵜⵜ ⵜⴰⵎⴰⵣⵉⵔⵜ ⵎⴰⵏⵉⴽ ⴷⴰⵔⵙ ⵉⴳⴰ ⵓⵃⵡⴰⵛ ⵏ ⴷⴷⵔⵙⵜ.

ⴰⴷⵔⴰⵔ ⵏ ⴷⵔⵏ ⵏ ⵡⴰⵟⵍⴰⵙ ⵎⵇⵇⵓⵕⵏ
ⵍⵍⴰⵏ ⵙⵉⵏ ⵡⴰⵏⴰⵡⵏ ⴷ ⵜⵡⵉⵍⴰ ⵏ ⵓⵃⵡⴰⵛ ⵏ ⴷⴷⵔⵙⵜ. ⴰⵎⵣⵡⴰⵔⵓ ⵉⵍⵍⴰ ⵖ ⵉⵎⵉ ⵏ ⵜⴰⵏⵓⵜ - ⵉⵎⵏⵜⴰⴳⵏ - ⵉⴷⴰ ⵓⵎⵃⵎⵓⴷ ⴰⵔ ⴳⵉⵙ ⵜⵜⵃⵡⴰⵛⵏ ⵉⵔⴳⴰⵣⵏ ⴷ ⵜⴼⵔⵅⵉⵏ ⵍⵍⵉ ⵓⵔ ⵉⵜⴰⵀⵍⵏ, ⴳⵏ ⵙⵉⵏ ⵉⵎⴰⵖⵯⴷⵏ ⵎⴳⴰⴱⴰⵍⵏⵉⵏ, ⴰⵔ ⵙⵎⵓⵔⵉⴳⵏ ⴰⵔ ⵜⵜⵃⵡⴰⵛⵏ.

ⵢⵉⵍⵉ ⵡⵉⵙ ⵙⵉⵏ ⵉⵍⵍⴰ ⵖ ⵜⵇⴱⵉⵍⵉⵏ ⵏ ⵉⴷⴰ ⵓⵣⴷⴰⵖ ⵖ ⵉⵎⴰⴷⵍⵉⵡⵏ ⵏ ⵉⴼⴼⵓⵙ ⵏ ⵓⴷⵔⴰⵔ ⵏ ⴷⵔⵏ, ⵉⵥⵥⵍⵎⴹ ⵏ ⵏⵏⴰⴱⵀⴰ ⴷ ⵉⵅⴼ ⵏ ⵡⴰⵙⵉⴼ. ⴰⵃⵡⴰⵛ ⴰⴷ ⵏ ⴷⴷⵔⵙⵜ ⴰⵔ ⴳⵉⵙ ⵜⵜ ⵃⵓⵡⵛⵏ ⵉⵔⴳⴰⵣⵏ ⵖ ⵢⴰⵏ ⵓⵎⴰⵖⵯⴷ, ⵉⵍⵉⵏⵜ ⵜⴼⵔⵅⵉⵏ ⴰⵔ ⴷⵉⵙⵏ  ⵜⵜ ⵃⵡⴰⵛⵏⵜ ⵖ ⵎⵏⵉⴷ ⵏⵏⵙⵏ, ⴰⵔ ⵜⵜ ⵃⵡⴰⵛⵏⵜ ⵜⴼⵔⵅⵉⵏ ⵖ ⵡⴰⵏⴰⵡ ⴰⴷ ⵏ ⵓⵃⵡⴰⵛ ⵙ ⵎⴽⵏⵏⴰ ⵔⴰⵏⵜ ⵙ ⵜⵖⴰⵔⴰⵙⵜ ⵍⵍⵉ ⵜⵏⵜ ⵉⵙⵙⵓⵙⵎⵏ, ⵃⵎⴰ ⴰⴷ ⵜⵙⴱⴰⵢⵏⵜ ⴰⴼⵓⵍⴽⵉ ⵏⵏⵙⵜ, ⵉⵡⴰⵍⵍⵉ ⵔⴰⵏⵜ ⵉⵙⵙⵓⵙⵎⵜⵏⵜ. ⵜⴰⵎⵥ ⵖ ⵓⴼⵓⵙ ⵏⵏⵙ ⵢⴰⵏ ⵓⵊⵡⴰⵢ ⵓⵎⵍⵉⵍ ⵉⴳ ⵜⴰⵎⴰⵜⴰⵔⵜ ⵏ ⵓⵖⵓⵙ ⴷ ⵡⴰⴼⵓⵍⴽⵉ.

ⵖ ⵜⵎⵏⴰⴹⵜ ⵏ ( ⵉⴷⴰ ⵓⵣⴷⴰⵖ) ⴰⵔ ⵙⵎⵓⵔⵉⴳⵏ ⵜⴰⵎⴷⵢⴰⵣⵜ ⵏ ( ⵜⴰⵣⵔⴰⵔⵜ) ⵜⴳⴰ ⵜⴰⵎⴷⵢⴰⵣⵜ ⴱⴰⵀⵔⴰ ⵉⵖⵣⵣⵉⴼⵏ ⴰⵔ ⵜⵜⵉ ⵜⵜ ⴳⴳⴰⵏ ⵖ ⵓⵎⴰⵔⴳ ⵏ ⵓⵃⵡⴰⵛ ⵏ ⴷⴷⵔⵙⵜ. ⵖ ⵡⴰⵡⵍⵓⵥ ⴰⵔ ⵜⵜⵉⵏⵉⵏ ⵉ ⵓⵃⵡⴰⵛ ⵏ ⴷⴷⵔⵙⵜ ( ⴰⵊⵊⵓⴽⵕ), ⵍⵍⵉⵖ ⴰ ⵙⵙⴼⴰⵍⵏ ⴰⵃⵡⴰⵛ ⵙ ⵓⵥⴰⵡⴰⵏ ⵉⴷⵔⵓⵙⵏ, ⴰⵔ ⵉⵜⵜ ⴰⵢⵡⵡⵓⵍ ⵉⵎⵉⴽⴽ ⵙ ⵉⵎⵉⴽⴽ ⴰⵔ ⴷ ⵍⴽⵎⵏ ⵜⵜⵎⵉ ⵏ ⵣⵣⵔⴱ ⵖ ⵓⵃⵡⴰⵛ, ⴰⵔ ⵜⵉ ⵜⵜⵃⵡⴰⵛⵏ ⵉⵔⴳⴰⵣⵏ ⴰⵡⴷ ⵜⵉⵎⵖⴰⵔⵉⵏ. ⵖ (ⵜⴰⵍⵉⵡⵉⵏ) ⴰⵔ ⴰⵙ ⵜⵜ ⵉⵏⵉⵏ ⴷⴷⵔⵙⵜ, ⴰⵔ ⴳⵉⵙ ⵜⵜ ⵃⵡⴰⵛⵏ ⵉⵔⴳⴰⵣⵏ ⵡⴰⵀⴰ, ⵉⵔⵡⴰⵙ ⵓⵃⵡⴰⵛ ⵏⵏⵙⵏ ⵡⵉⵏ ⴰⵡⵍⵓⵥ, ⴰⵛⴽⵓ ⵍⵍⵉⵖ ⵎⵃⴰⴷⴰⵏ ⵉⵇⴱⵉⵍⵏ ⴰⴷ ⵙ ⵙⵉⵏ.

ⴰⴷⵔⴰⵔ ⵏ ⵡⴰⵟⵍⴰⵙ ⵎⵥⵥⵉⵢⵏ
ⵖ ⵜⵎⵉⵣⴰⵔ ⴰⴷ ⵏ ⵡⴰⵟⵍⴰⵙ ⵎⵥⵥⵉⵢⵏ ⵍⵍⴰⵏ ⵙⵉⵏ ⵡⴰⵏⴰⵡⵏ ⵏ ⴷⴷⵔⵙⵜ ⴳ ⵜⵎⵏⴰⴹⵜ ⵏ (ⵡⴰⵇⵇⴰ) ⴷ ( ⵟⴰⵟⴰ), ⵉⵎⵎⵔⵡⴰⵙ ⵓⵃⵡⴰⵛ ⵏ ⵟⴰⵟⴰ ⴷ ⵡⴰⵇⵇⴰ ⵖ ⵓⵥⴰⵡⴰⵏ  ⴷ ⵉⵎⵓⵙⵙⵓⵜⵏ ⵏ ⵓⵃⵡⴰⵛ ⴰⵔ ⴳⵉⵙ ⵜⵜ ⵃⵡⴰⵛⵏ ⵉⵔⴳⴰⵣⵏ. ⵉⵍⵉ ⵢⴰⵏ ⵡⴰⵏⴰⵡ ⴳ ⵜⵣⵏⵉⵜ ⴰⵔ ⴰⵙ ⵜⵜ ⵉⵏⵉⵏ ⴰⵃⵡⴰⵛ, ⵉⵔⵡⴰⵙ ⵡⴰⴷ ⵉⵍⵍⴰⵏ ⴳ ⵡⴰⵇⵇⴰ ⴷ ⵟⴰⵟⴰ, ⵎⴰⵛⵛ ⵏⵜⵜⴰⵏ ⵉⴳⴰ ⵡⵉⵏ  ⵜⵎⵖⴰⵔⵉⵏ ⵡⴰⵀⴰ.

ⵜⴰⵡⴰⵍⵜ ⵏ ⴷⴷⵔⵙⵜ ⵜⴳⴰ ⵉⵙⵎ ⵏ ⵎⵉⴷⴷⵏ ⵍⵍⵉ ⵉⵜⵜ ⵃⵓⵡⵛⵏ, ⵎⴰⵛⵛ ⴰⵃⵡⴰⵛ ⵏⵜⵜⴰⵏ ⵉⴳⴰ ⴰⵏⴰⵡⵏ.

ⴰⵃⵡⴰⵛ ⵏ ⵉⵙⵎⴳⴰⵏ
ⵜⵍⵍⴰ ⵣⵖ ⴽⵉⴳⴰⵏ ⵏ ⵜⴰⵙⵓⵜⵉⵏ ⵢⴰⵜ ⵜⵣⴷⴰⵢⵜ, ⵏⴳⵔ ⵜⵎⵓⵔⵜ ⵏ ⵍⵎⵕⵕⵓⴽ ⴷ ⵓⴳⵯⵏⵙ ⵏ ⵜⴼⵔⵉⵇⵜ, ⵉⴼⴼⵓⵙ ⵏ ⵡⴰⵙⵉⴼ ⵏ ⵙⵙⵉⵏⵉⴳⴰⵍ, ⴳⴰⵏⵜ ⵜⵣⴷⴰⵢⵉⵏ ⴰⴷ ⵜⵉⵏ ⵜⴷⴰⵎⵙⴰ ⴷ ⵓⵎⵣⵔⵓⵢ, ⴷⵔⵓⵏ ⵜⴰⵖⵔⵎⴰ ⵏⵏⵙⵏ, ⵡⴰⵅⵅⴰ ⵉⵖⵣⵣⵉⴼ ⵓⴱⵔⵉⴷ, ⵎⴰⵛⵛ ⵉⴳⴰ ⵉⴼⵉⵍⵉ ⵏ ⵓⵎⵚⴰⵡⴰⴹ ⵏⴳⵔ ⵜⵎⵉⵣⴰⵔ ⴷ ⵜⵇⴱⵉⵍⵉⵏ ⵍⵍⵉ ⴳⵉⵙ ⵉⵣⴷⵖⵏ.

ⵉⵎⵍⴰⵍ ⵓⵣⴰⵖⴰⵔ ⵏ ⵙⵓⵙ ⵉ ⵡⴰⴳⵯⵏⵙ ⵏ ⵜⴼⵔⵉⵇⵜ, ⵜⵉⵍⵉ ⴷⴰⵔⵙ ⵜⴰⵣⴷⴰⵢⵜ ⵜⴰⵣⴰⵢⴽⵓⵜ ⴷ ⵓⴼⴳⴰⵏ ⵏ ⵓⴳⵯⵏⵙ ⵏ ⵜⴼⵔⵉⵇⵜ, ⵜⵎⵙⴰⵙⴰ ⵜⵥⵓⵕⵉ ⴷ ⵜⴰⵢⵢⴰⴹ, ⵎⵎⵔⴽⵙⵏⵜ ⵜⴰⵡⵙⵙⵏⵉⵡⵉⵏ, ⵖⵉⴽⴰⵏ ⴰⵔ ⵜ ⵏⵥⵕⵕⴰ ⵖ ⵜⵥⵓⵕⵉ ⵏⵏⵖ ⵍⵍⵉ ⴰⵖ  ⴷ ⵉⴼⵍ ⵓⵎⵣⵔⵓⵢ, ⵣⵓⵏⴷ ⴰⵃⵡⴰⵛ ⴳ ⵓⵥⴰⵡⴰⵏ ⵏⵏⵙ ⴰⵡⴷ ⵉⵎⴰⵙⵙⵏ ⵏⵏⵙ ⴰⵡⴷ ⵉⵎⵓⵙⵙⵓⵜⵏ ⵏⵏⵙ.

ⵖ ⵓⵣⴰⵖⴰⵔ ⵏ ⵙⵓⵙ ⵍⵍⴰⵏ ⴽⵉⴳⴰⵏ ⵏ ⵉⵃⵡⴰⵛⵏ ⵍⵍⵉ ⵉⵥⵍⵉⵏ ⵙ ⵓⵥⴰⵡⴰⵏ ⵏ (ⵜⴳⵏⴰⵡⵉⵜ), ⴷ ⵉⵎⵉⵙⵙ ⵏ ⵓⵥⴰⵡⴰⵏ (ⴳⴰⵏⴳⴰ) ⴷ (ⵜⵇⵔⵇⴰⵡⵉⵏ), ⵉⵍⵉ ⵓⵃⵡⴰⵛ ⴰⴷ ⵙ ⵉⵙⵎ ⴰⵃⵡⴰⵛ ⵏ ⵉⵙⵎⴳⴰⵏ. ⴰⵔ ⵏⵜⵜⴰⴼⴰ ⵃⴰⵡⴰⵛ ⴰⴷ  ⴳ ⵉⵥⵍⵎⴰⴹⵏ ⴷ ⵉⴼⴼⵓⵙⵏ ⵏ ⵍⴰⵟⵍⴰⵙ ⵎⵥⵥⵉⵢⵏ ⴷ ⵉⵙⴽⵜⴰⵏⵏ ⴷ ⵜⴰⵍⵉⵡⵉⵏ, ⴷ ⵡⴰⵇⵇⴰ ⴷ ⵟⴰⵟⴰ, ⴷ ⵉⵅⴼ ⵏ ⵡⴰⵙⵉⴼ, ⴷ ⵉⴼⵜⴰⵙⵏ ⵏ ⵎⵓⴳⴰⴷⵉⵔ, ⴷ ⵉⴼⴼⵓⵙ ⵏ ⵍⴰⵟⵍⴰⵙ ⵎⵇⵇⵓⵕⵏ.

ⴷ ⵍⵍⵉⵖ ⵉⴳⴰ ⵓⵥⴰⵡⴰⵏ ⵏ (ⵜⴳⵏⴰⵡⵉⵜ) ⵣⵖ ⵡⴰⵙⵉⴼ ⵏ ⵙⵎⵎⵓⵙ ⵏ ⵓⵥⴰⵡⴰⵏ, ⵉⵎⵙⴰⵙⴰ ⴷ ⵉⵎⵓⵔⵉⴳ ⵏ ⵕⵕⵡⴰⵢⵙ ⵍⵍⵉ ⴰⵡⴷ ⵏⵜⵜⴰⵏ ⵉⵍⵍⴰ ⵢⴰⴷⴷⴰ ⴼ ⵡⴰⵙⵉⴼ ⴰⵏⵏ ⵏ ⵙⵎⵎⵓⵙ.

ⴰⵢⵍⵍⵉ ⵉⵎⵎⴰⵍⵏ ⵎⴰⵙ ⵉⴳⴰ ⵓⵥⴰⵡⴰⵏ ⴰⵎⴰⵣⵉⵖ ⴰⵥⴰⵡⴰⵏ ⵏ ⵜⴼⵔⵉⵇⵜ ⵙ ⵓⵥⵓⵕ ⵉⴳ ⵉⵡⵉⵙ ⵏ ⵡⴰⴽⴰⵍ ⵏⵏⵙ.

ⴰⵃⵡⴰⵛ ⵏ ⵉⵙⵎⴳⴰⵏ ⵉⵍⵍⴰ ⵖ ⴽⵉⴳⴰⵏ ⵏ ⵜⵎⵏⴰⴹⵉⵏ ⵏ ⵙⵓⵙ ⴷ ⴷⵔⴰ ⴷ ⴽⵔⴰ ⵣⵖ ⵍⵃⵓⵣ, ⴰⵔ ⵉⵜⵜ ⵉⵍⵉ ⵖ ⵜⴼⴼⵓⴳⵍⵉⵡⵉⵏ ⵏ ⵜⵎⴰⵄⵛⵓⵕⵜ, ⴷ ⵜⵎⵖⵔⵉⵡⵉⵏ ⵏ ⵉⵙⵎⴳⴰⵏ ⵖ ⵣⵉⴽⴽ.

ⵜⴰⵃⵡⴰⵛⵜ
ⵉⵍⵍⴰ ⵓⵃⵡⴰⵛ ⴰⴷ ⵖ ⵉⵎⴰⴷⵍⵉⵡⵏ ⵉⴼⴼⵓⵙⵏ ⵏ ⵡⴰⵟⵍⴰⵙ ⵎⵇⵇⵓⵕⵏ, ⵉⴳ ⵓⵃⵡⴰⵛ ⴰⴷ ⵡⵉⵏ ⵉⵔⴳⴰⵣⵏ, ⴰⵔ ⴳⵉⵙ ⵜⵜ ⵎⵓⵏⵏ ⵉⵎⴷⵢⴰⵣⵏ ⴰⵔ ⵙⵎⴰⵣⵖⵏ ⴰⵎⵚⴰⵡⴰⴹ ⴳⵔⴰⵜⵙⵏ ⵙ ⵓⵎⴷⵢⴰⵣ, ⵉⵍⵉ ⴳⵉⵙ ⵉⵎⵓⵙⵙⵓⵜⵏ ⵙⵉⵙ ⵉⵥⵍⵉⵏ ⴰⵔ ⴰⵙ ⵜⵜ ⵉⵏⵉⵏ (ⵜⴰⵔⵓⵣⵉ), ⵉⵍⵍⴰ ⵓⵃⵡⴰⵛ ⴳ ( ⴰⵡⵍⵓⵥ - ⵜⵉⵣⵏⵉⵜ), ⴰⵃⵡⴰⵛ ⴰⵏⵏ ⵏ ⴰⵡⵍⵓⵥ ⵉⴳⴰ ⵣⵓⵏ ⴷ ⵡⴰⵍⵍⵉ ⵉⵍⵍⴰⵏ ⴳ ⵉⵎⴰⴷⵍⵉⵡⵏ ⵏ ⴷⵔⵏ. ⵡⵉⵏ ⵜⵣⵏⵉⵜ ⴷ ⵎⴰⴷ ⴰⵙ ⵉⵙⵙⵓⵜⵍⵏ ⵉⴳⴰ ⵡⵉⵏ ⵜⵎⵖⴰⵔⵉⵏ, ⴰⵔ ⴳⵉⵙ ⵙⵎⵓⵔⵉⴳⵏⵜ ⵙ ⵜⵓⵜⵍⴰⵢⵜ ⵏ ⵜⵎⴰⵣⵉⵖⵜ ⴷ ⴷⴷⴰⵔⵉⵊⴰ.

ⵖ ⵜⵎⵏⴰⴹⵉⵏ ⵏ (ⵟⴰⵟⴰ - ⵡⴰⵇⵇⴰ - ⵍⴼⵉⵊⴰ - ⴼⵓⵎ ⵍⵃⵚⵏ - ⵉⴱⵓⵣⴱⵓⵏ - ⴰⵡⵍⵓⵥ - ⵉⵏⴷⵓⵣⴰⵍ - ⴰⵢⵜ ⵙⵎⴽ - ⵜⴰⵙⴽⵜⴰⵏⵜ - ⵉⵏⵜⴰⵡⵏ …) ⴳⴰⵏ ⵉ ⵓⵃⵡⴰⵛ ⵎⴽⵏⵏⴰ ⵉⴳⴰ ⵡⴰⵏⴰⵡ ⵏⵏⵙ  ⵉⵙⵎ ⵏ ( ⴰⵡⴳⴰⵍ), ⴷ ⵉⴳ ⴱⴰⵀⵔⴰ ⴰⵃⵡⴰⵛ ⵏ ⵜⵎⴰⵖⴰⵔⵉⵏ.

ⵜⵍⵍⴰ ⵢⴰⵜ ⵜⵃⵡⴰⵛⵜ ⵜⵜⴰⵡⵙⵙⴰⵏ ⵖ (ⵜⴰⵍⵉⵡⵉⵏ) ⴷ ( ⴰⵢⵜ ⵡⴰⵥⴽⵉⵜ) ⴷ ( ⵉⴳⵍⵓⵡⴰ), ⵜⵍⴰ ⵉⵙⵎ ⵏ ( ⵜⴰⴱⵍⵓⵢⴷⵉⵜ), ⵉⴳ ⵓⵃⵡⴰⵛ ⴰⴷ ⵡⵉⵏ ⵉⵔⴳⴰⵣⵏ, ⴰⵔ ⵙⵉⵙ ⵙⴼⴼⵓⴳⵍⵓⵏ ⵖ ⵜⵎⵖⵔⵉⵡⵉⵏ ⵎⵇⵇⵓⵕⵏⵉⵏ, ⵜⵉⵍⵉ ⵜⴰⵢⵢⴰⴹ ⵜⵍⴰ ⵉⵙⵎ ( ⴱⵓⵜⵙⴽⴰ), ⵉⴳⴰ ⵓⵃⵡⴰⵛ ⵡⵉⵏ ⵉⵔⴳⴰⵣⵏ ⴷ ⵡⵉⵏ ⵜⵎⵖⴰⵔⵉⵏ.

ⴰⵀⵏⴰⵇⵇⴰⵕ
ⴰⵍⵍⴰ ⵓⵃⵡⴰⵛ ⴰⴷ ⴳ ⵜⵎⵏⴰⴹⵉⵏ ⵏ ( ⵟⴰⵟⴰ - ⵍⴼⴰⵢⵊⴰ - ⴷ ⵜⵉⵏⵉⵔⵉ / ⵜⵏⵣⵔⵓⴼⵜ ⵏ ⴷⵔⴰ - ⴷ ⵜⵇⴱⵉⵍⵉⵏ ⵏ ⵉⴷⴰ ⵓⴽⵏⵙⵓⵙ - ⵜⴰⴼⵔⴰⵡⵜ - ⵉⴷⴰ ⵓⴳⵏⵉⴹⵉⴼ- ⵉⵙⴰⴼⴼⵏ - ⴰⵡⵍⵓⵥ - ⵉⵙⵏⴷⴰⵍⵏ …) ⵓⵔ ⵢⵓⴽⵣ ⵢⴰⵏ ⴳ ⵓⵎⴰⵡⴰⵍ ⵎⴰ ⵉⴳⴰⵏ ⴰⵀⵏⴰⵇⵇⴰⵕ, ⵎⴰⵛⵛ ⵣⵓⵏⴷ ⵜⴰⵡⴰⵍⵜ ⴰⴷ ⵜⵍⵍⴰ ⴳ ⵓⵎⴰⵡⴰⵍ ⴰⵜⴰⵔⴳⵉ, ⵏⴽⴽ ⵏⵏⵉⵖ ⵎⴰⵙ ⵜⴷⵡⵔ ⵜⴰⵡⴰⵍⵜ ⵣⵖ ⵜⴰⵡⴰⵍⵜ ⵏ ⵓⵀⴳⴳⴰⵕ ⵍⵍⵉ ⵉⴳⴰⵏ ⴰⵙⵙⴰⵖ ⵏ ⵢⴰⵜ ⵜⵇⴱⵉⵍⵜ ⵏ ⵉⵜⴰⵔⴳⵉⵏ ⵏ ⵜⵉⵏⵉⵔⵉ, ⵜⴳ ⵜⴰⵡⴰⵍⵜ ⴰⴷ ⵖⵉⴽⴰⴷ (ⴰⵀⵏⴰⵇⵇⴰⵕ).

ⵍⴰⵄⵡⵡⴰⴷ

ⵉⴳⴰ ⵍⴰⵄⵡⵡⴰⴷ ⵉⵎⵉⵙⵙ ⵏ ⵓⵥⴰⵡⴰⵏ, ⵙ ⵜⵓⵜⵍⴰⵢⵜ ⵏ ⵜⵎⴰⵣⵉⵖⵜ ⵉⴳ ( ⵜⴰⴳⵯⵎⴰⵎⵜ), ⵉⵎⴰⵏ ⵓⵥⴰⵡⴰⵏ ⵏ ⵜⴳⵯⵎⴰⵎⵜ ⴷ ⵡⴰⵍⵍⵓⵏ, ⵜⴳⴰ ⵜⴰⴳⵯⵎⴰⵎⵜ ⵉⵎⵉⵙⵙ ⴱⴰⵀⵔⴰ ⵉⴳⴰⵏ ⴰⵣⴰⵢⴽⵓ ⵖ ⵜⵓⵙⵙⵏⴰ ⵜⴰⵎⴰⵣⵉⵖⵜ, ⵜⵎⴰⵏ ⴷ ⵓⵥⴰⵡⴰⵏ ⴷⵔⴰⵏⵜ ⵜⵔⵓⴱⴱⴰ ⴰⵡⴷ ⵜⴳ ⵜⴰⴷ ⵉⴳⴰⵏ ⵜⵉⵏ ⵢⴰⵏ.

ⵉⵖ ⵉⵙⵉⵏⵚⴳ ⵓⴳⵯⵎⴰⵎ, ⴰⵔ ⴷⵉⵙ ⵉⵜⵜ ⵎⵓⵏ ⵓⴱⵔⴷⴰⴽⴽ ⵏ ⵉⵔⴳⴰⵣⵏ ⴷ ⵉⵃⵡⴰⵛⵏ ⵖ ⵍⵍⴰⵏ ⵉⵎⵓⵙⵙⵓⵜⵏ ⵉⴳⴳⵓⵜⵏ. ⴷ ⵕⵕⵡⴰⵢⵙ ⵏ ⵜⵉⵍⵍⵓⵏⴰ ⴰⵔ ⵜⵜ ⵎⵓⵏⵏ ⴷ ⵡⴰⵙⵉⴼ ⵏ ⵓⵥⴰⵡⴰⵏ ⵍⵍⵉ ⵜⴳⵍⵉ ⵜⴳⵯⵎⴰⵎⵜ. ⴰⵔ ⵏⵏ ⵏⵜⵜⴰⴼⴰ ⴰⵥⴰⵡⴰⵏ ⵏ ⵍⴰⵄⵡⵡⴰⴷ ⴳ ⵜⴰⵏⵉⵍⴰ ⵏ ⵎⵓⴳⴰⴷⵉⵔ (ⵉⵃⴰⵃⴰⵏ) ⴷ ⴷⴰⵔ ⵜⵇⴱⵉⵍⵉⵏ ⵏ ⵉⴷⴰ ⵓⴱⵓⵣⵢⴰ ⴷ ⵉⵏⵜⵓⴳⴳⴰ ⴷ ⵜⵇⴱⵉⵍⵉⵏ ⵏ ⴰⵢⵜ ⵅⵟⵟⴰⴱ.

ⴰⵊⵎⴰⴽ
ⴰⵃⵡⴰⵛ ⴰⴷ ⵉⵜⵜⴰⵡⵙⵙⴰⵏ ⴳ ( ⴰⵛⵜⵓⴽⵏ - ⵉⵎⵉ ⵎⵇⵇⵓⵕⵏ - ⴰⵢⵜ ⵎⵥⴰⵍ - ⵉⵀⵍⴰⵍⵏ - ⴰⵢⵜ ⵡⴰⴷⵔⵉⵎ - ⵙⵉⴷⵉ ⵄⴰⴱⴷ ⵍⵍⴰⵀ ⵍⴱⵓⵛⵡⴰⵔⵉ - ⵜⵉⵣⵉ ⵏ ⵜⴰⴽⵓⵛⵜ - ⵜⴰⵔⴳⴰ ⵏ ⵜⵉⵛⴽⴰ - ⵅⵎⵉⵙ ⴰⵢⵜ ⵎⵓⵙⴰ - ⵉⵡⵙⵉⵎⵏ - ⵜⴰⵏⴰⵍⵜ - ⴰⵢⵜ ⵡⴰⵍⵢⴰⴹ - ⴰⵢⵜ ⴱⴰⵀⴰ ⵓⴷⵔⴰⵔ - ⴰⵢⵜ ⴱⴰⵀⴰ ⵓⵎⵍⴰⵍ - ⴰⵣⴰⵖⴰⵔ ⵏ ⵜⵉⵣⵏⵉⵜ …), ⴰⵔ ⴳⵉⵙ ⵜⵜ ⵃⵡⴰⵛⵏ ⵉⵔⴳⴰⵣⵏ ⴷ ⵜⵎⵖⴰⵔⵉⵏ, ⴳ ⵙⵉⵏ ⵉⵎⴰⵖⵯⴷⵏ ⵉⵏⴳⴰⴱⴰⵍⵏ.

ⴱⴰⵄⵕⵕⵓⵊ
ⵉⴳⴰ ⴰⵃⵡⴰⵛ ⵉⵥⵍⵉⵏ ⵙ ⵜⵎⵖⴰⵔⵉⵏ, ⴰⵔ ⵜⵜ ⵃⵡⴰⵛⵏⵜ ⵖ ⵜⵙⵓⵜⵍⵜ ⵉⵇⵇⵏⵏ ⴰⵔ ⴳⵉⵙ ⴽⴽⴰⵜⵏⵜ (ⴰⵡⴳⴰⵍ), ⵜⵍⴰ ⵙ ⵉⵙⵎ ⴱⴰⵄⵕⵕⵓⵊ. ⵉⵍⵍⴰ ⵓⵃⵡⴰⵛ ⴰⴷ ⴳ ⵓⵣⴰⵖⴰⵔ ⵏ ⵙⵓⵙ.

ⴰⵎⴷⵢⴰⵣ ⵏ ⵓⵙⴰⵢⵙ
ⵎⵇⵇⴰⵔ ⴷ ⴽⵛⵎⵏⵜ ⵜⴰⵡⵙⵙⵏⵉⵡⵉⵏ ⴷ ⵉⴽⴽⴰⵏ ⴱⵕⵕⴰ ⵏ ⵡⴰⴽⴰⵍ ⵏ ⵜⵎⴰⵣⵖⴰ, ⴷ ⴽⵉⴳⴰⵏ ⵏ ⵉⵙⵡⵉⵏⴳⵉⵎⵏ ⵢⴰⴹⵏ ⴷ ⵜⵖⵔⵎⴰⵡⵉⵏ ⵢⴰⴹⵏ, ⵖⴰⵎⴰⵏ ⵉⵎⴰⵣⵉⵖⵏ ⵃⴹⴰⵏ ⵜⴰⵎⴰⴳⵉⵜ ⵏⵏⵙⵏ ⴷ ⵜⵓⵙⵙⵏⴰ ⵏⵏⵙⵏ ⴼ ⵉⴳⴳⵉ ⵏ ⵡⴰⴽⴰⵍ ⵏ ⵜⵎⵓⵔⵜ ⵏⵏⵙⵏ (ⵜⴰⵎⴰⵣⵖⴰ).

ⵖ ⵜⵉⵏⵎⵍ ⵏ ⵓⵙⴰⵢⵙ, ⵓⵔ ⵉⵍⵍⵉ ⵓⵏⵎⵖⵓⵕ ⴷ ⵡⴰⴷ ⵎⵥⵥⵉⵢⵏ, ⴰⵔ ⴳⵉⵙ ⵜⵜⵎⵓⵏⴰⵏ ⵎⵉⴷⴷⵏ ⴰⴽⴽⵯ ⵎⴽⵏⵏⴰ ⴳⴰⵏ ⴷ ⴰⵢⵏⵏⴰ ⵎⵉ ⵡⴰⵍⴰⵏ, ⵃⵎⴰ ⴰⴷ ⵙⵙⴼⵍⴷⵏ ⵉ ⴱⴰⴱ ⵏ ⵓⵎⴰⵔⴳ ⴷ ⵓⵙⵎⴰⵣⵖ ⵏ ⵡⴰⵡⴰⵍ.

ⵏⵙⵙⵏ ⴱⴰⴱ ⵏ ⵓⵎⴷⵢⴰⵣ ⵙ ⴽⵉⴳⴰⵏ ⵏ ⵉⵙⵎⴰⵡⵏ (ⴰⵎⴰⵔⵉⵔ - ⴰⵏⴹⴹⴰⵎ - ⴰⵎⴷⵢⴰⵣ - ⴰⵏⵛⵛⴰⴷ …), ⵎⴰⵛⵛ ⵡⴰⵏⵏⴰ ⵉⵔⴰⵏ ⴰ ⵉⴽⵛⵎ ⴰⵙⴰⵢⵙ ⴰ ⵉⴳ ⴱⴰⴱ ⵏ ⵡⴰⵡⴰⵍ, ⵉⵇⵇⴰⵏⴷ ⴰⴷ ⴳⵉⵙ ⵉⵍⵉⵏⵜ ⵜⵎⴰⵜⴰⵔⵉⵏ ⵍⵍⵉ ⵉⴳⴰⵏ ⵜⵉⵏ ⵉⴷ ⴱⴰⴱ ⵏ ⵓⵙⵎⴰⵣⵖ ⵏ ⵡⴰⵡⴰⵍ.

ⴰⴽⵓⴷ ⵏ ⵓⵎⴷⵢⴰⵣ ⵖ ⵜⵓⵥⵥⵓⵎⵜ ⵏ ⵓⵙⴰⵢⵙ ⵉⵟⵟⴼ ⴰⵜⵉⴳ ⵉⴳⴳⵓⵜⵏ, ⴷ ⵉⵖ ⴽⵓⵍⵍⵓ ⴼⵙⵙⵏ ⵎⵉⴷⴷⵏ, ⵉⴳⵍⵉ ⵏⵜⵜⴰⵏ ⴰⵙⵡⵉⵏⴳⵎ ⵉⵥⵍⵉ ⵜⴰⵡⴰⵍⵉⵏ.

ⵜⵉⵎⴰⵡⵉⵜⵉⵏ ⵏ ⵜⴰⵙⴽⵉⵡⵉⵏ
ⴰⵔ ⵜⵜⵉⵏⵉⵏ ⵉⵙ ⵍⵍⴰⵏ 42 ⵏ ⵜⵎⴰⵡⵉⵜ ⵜⴰⵙⵔⴷⴰⵙⵜ ⵖ ⵜⵙⴽⵉⵡⵉⵏ, ⵎⴰⵛⵛ ⵓⵔ ⴳⵉⵙⵏ ⵖⴰⵎⴰⵏ ⴰⵎⵔ ⵢⴰⵏ ⵎⵏⵏⴰⵡ, ⵖⵉⴷ ⴽⵔⴰ ⵙⵙⵖ ⴳⵉⵙⵏ:

 ⴰⵙⵜⴰⵔⴰ (ⵏⵜⵜⴰ ⴰ ⵙ ⵣⴳⴳⵓⵔⵏ)
 ⴰⵊⵖⴰⵢⵎⵉ
 ⵜⴰⵡⴰⴷⴰ ⵏ ⵉⵢⵙⴰⵏ
 ⵀⵎⵣ
 ⵔⴽⵣ
 ⴼⵜⵜⵛ ⴰⴽⴰⵍ
 ⴰⴽⵯⵉ ⵜⴰⵔⴳⴰ
 ⴱⵓ ⵜⵙⴳⴰ
 ⴰⵙⴳⴳⴰⵡⵔ
 ⵎⵎⵕⵥ ⵉⴳⵡⴰⵍⵏ
 ⵙⵙⵉⴽⵍ ⴰⴳⵯⴰⵍ
 ⴰⵡⵉⵣⵉⵎⵎⵔ
 ⴰⵙⵙⵓⴼⵖ
 ⵙⴽⵔ ⵜⵉⵎⵜⴷⵉⵏ
 ⵔⵉⵢⵢⵛ ⴰⵎⴰⵔ
 ⵀⵔⴷ
 ⵜⵉⴼⵔⵉⵣⵉⵜ
 ⴳⴳⴰⵡⵔ ⴰⵙⵙⵓⵙ
 ⴱⵓ ⵍⴰⵇⴷⴰⵎ
 ⴰⵀⵉⵢⵢⴰⴹ
 ⵜⴰⵎⵙⵙⵓⵙⵜ
 ⴰⴷⵔⵙⵉⵢ (ⵏⵜⵜⴰ ⴰ ⵙ ⵙⴳⴳⵔⵓⵏ)

ⵜⵉⵎⴰⵜⴰⵔⵉⵏ ⵍⵍⵉ ⵉⵜⵜⵉⵍⵉⵏ ⵖ ⵓⵎⴷⵢⴰⵣ
 ⴰⴷ ⵉⵙⵙⵏ ⵉⵙⴰⴼⴼⵏ ⵏ ⵓⵎⴷⵢⴰⵣ, ⵉⴽⵜⵉ ⵉⵡⵓⵜⵜⴰ ⵏⵏⵙ.
 ⴰⴷ ⵜⴳ ⵜⵓⵜⵍⴰⵢⵜ ⵏⵏⵙ ⵜⴰⵎⴰⵣⵉⵖⵜ ⵖ ⵍⵍⴰⵏ ⵉⵏⵣⵉⵜⵏ.
 ⴰⴷ ⵉⴳ ⴱⴰⴱ ⵏ ⵜⵓⵙⵙⵏⴰ ⵉⵔⴰⵔ ⵜⴰⵖⴹⴼⵜ ⵙ ⵉⵙⴽⴽⵉⵏⵏ ⵏ ⵜⵓⴷⵔⵜ ⵏ ⵓⴳⴷⵓⴷ ⵏⵏⵙ.
 ⴰⴷ ⵉⴼⵔⵔⵣ ⴰⵡⴰⵍ, ⵉⴳ ⴰⵔⴳⴰⵣ ⵎⵎⵉ ⵉⵣⴳⴰ ⵉⵍⵙ.
 ⴰⴷ ⵉⴳ ⵉⵍⵙ ⵏⵏⵙ, ⵉⵍⵙ ⵢⴰⵥⵏ ⵓⵍ ⴷ ⵓⵏⵍⵍⵉ.
 ⴰⴷ ⵓⵔ ⵉⴽⴽⵕⴹ ⵢⴰⵏ ⵙ ⵓⵣⴰⵡⴰⵔ, ⵉⵏⴳⴰⵔⴰ ⴷ ⵡⴰⵡⴰⵍ ⵍⵍⵉ ⵔⴰⴷ ⴷ ⵢⴰⵍⵍ ⵉⵎⵏⵖⵉ ⵏⴳⵔ ⵜⵇⴱⵉⵍⵉⵏ.
 ⴰⴷ ⵉⴳ ⴱⴰⴱ ⵏ ⵉⵍⵙ ⵉⵙⵎⴰⵣⵖⵏ ⵜⵓⵜⵍⴰⵢⵜ.
ⵉⴳⴰ ⵓⵊⵎⵎⴰⵄ, ⴰⵥⵓⵍⵉⴹ ⴷ ⵓⵟⵟⴰⵍⴱ ⵍⵎⵥⵓⴹⵉ ⵡⵉⵍⵍⵉ ⴱⴰⵀⵔⴰ ⵉⵜⵜⴰⵡⵙⵙⴰⵏⵏ ⴳ ⵙⵓⵙ ⴷ ⵍⵃⵓⵣ, ⵎⴰⵙ ⴳⴰⵏ ⵉⵎⴷⵢⴰⵣⵏ ⵏ ⵉⵙⵓⵢⴰⵙ. ⵉⵍⵍⴰ ⵡⴰⵏⴰⵡⵏ ⵢⴰⴹⵏ ⵏ ⵉⵃⵡⴰⵛⵏ ⵖ ⵍⵍⴰⵏ ⵉⵎⴷⵢⴰⵣⵏ ⵖ ⴽⵉⴳⴰⵏ ⵏ ⵜⵎⵏⴰⴹⵉⵏ ⵜⵉⵎⴰⵣⵉⵖⵉⵏ ⵣⵓⵏ ⴷ ⴰⵃⵉⴷⵓⵙ ⵖ ⵜⵎⴰⵣⵉⵔⵜ ⵏ ⵥⴰⵢⴰⵏ (ⵍⴰⵟⵍⴰⵚ), ⴰⵔ ⴳⵉⵙ ⵜⵜⵉⵍⵉⵏ ⵉⵏⵛⵛⴰⴷⵏ ⵉⵜⵜ ⵏⴹⴰⵎⵏ ⵙ ⵓⵎⴷⵢⴰⵣ ⴰⵎⴰⵣⵉⵖ.

ⵖ ⵓⴹⵕⵉⵚ ⴰⴷ ⵏⴱⴷⵔ ⴽⵔⴰ ⵣⵖ ⴰⵏⴰⵡⵏ ⵏ ⵉⵃⵡⴰⵛⵏ ⵉⵎⴰⵣⵉⵖⵏ ⵍⵍⵉ ⴱⴰⵀⵔⴰ ⵉⵜⵜⴰⵡⵙⵙⴰⵏⵏ, ⵏⵙⵙⴼⴰⵍ ⵜⵉⵔⵔⴰ ⵏ ⵓⴹⵕⵉⵚ ⴰⴷ ⵙ ⵡⴰⵏⴰⵡ ⵍⵍⵉ ⴱⴰⵀⵔⴰ ⵙⵙⵏⵏ ⵎⵉⴷⴷⵏ, ⵎⴰⵛⵛ ⵉⵖⴰⵎⴰ ⵙⵓⵍ ⵎⴰⵢⴰⴷ ⵉⵥⵍⵉⵏ ⵙ ⵓⵥⴰⵡⴰⵏ ⴰⵎⴰⵣⵉⵖ ⵉⵔⴰ ⵙⵓⵍ ⴽⵉⴳⴰⵏ ⵏ ⵜⵡⵡⵓⵔⵉ ⴷ ⵉⵔⵣⵣⵓⵜⵏ, ⵃⵎⴰ ⴰ ⵏⴼⴽ ⵉⵎⴰⵏⵏ ⵉ ⴽⵔⴰ ⵡⴰⵏⴰⵡⵏ ⵏ ⵉⵃⵡⴰⵛⵏ ⵍⵍⵉ ⵉⵜⵜ ⴰⴼⵓⴹⵏ ⴰⵔ ⵜⵜ ⵏⵖⵓⴱⵓⵏ ⵣⵖ ⵜⵎⵢⵓⵔⵉⵏ ⵏ ⵓⵎⴰⵣⵉⵖ.

ⵥⵕ ⵓⴳⴳⴰⵔ
ⴰⵃⵡⴰⵛ
ⴰⵥⴰⵡⴰⵏ ⴰⵎⴰⵣⵉⵖ

ⵉⵙⴰⵖⵓⵍⵏ
 أحمد بوزيد الكنساني, أحواش : الرقص و الغناء الجماعي بسوس, عادات و تقاليد, منشورات عكاظ, الرباط, 1996.
 عمر أمرير, حفلات الزواج و الحب في الأطلس الكبير, التراث الشعبي, العدد12 السن1977.
 أحمد عصيد, بيان ضد الفولكلور, مجلة تاوسنا, العدد1 يناير 1995 ص 3 .
 محمد أقوضاض, شعرية السرد الأمازيغي, منشورات المعهد الملكي للثقافة الأمازيغية, مطبعة المعارف الجديدة الرباط,2008.
صور ومقاطع فيديو ومقاطع صوتية لمناسبات احتفالية في منطقة دمسيرة.
.شهادات كبار السن من  منطقة دمسيرة وأعضاء جمعية أحواش تاسكيوين أفلايزداتن أيت بخاير للفنون قبيلة دمسيرة جماعة أفلايسن عمالة شيشاوة حول بعض المعلومات الخاصة بالرقص أحواش.